
Τρίτη 10 Νοεμβρίου 2026

Αθήνα, σήμερα στις 10 Νοεμβρίου 2026, ημέρα Τρίτη και ώρα 09.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. Ιωάννη Πλακιωτάκη
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, αρχίζει η συνεδρίαση.
Θα ξεκινήσω με κάποιες ανακοινώσεις.
Η Επιτροπή Οικονομικών της Βουλής καταθέτει την Έκθεσή της για:
α) το σχέδιο Προϋπολογισμού Δαπανών της Βουλής οικονομικού έτους 2027 και 
β) τον Απολογισμό Δαπανών της Βουλής οικονομικού έτους 2025 και το παράρτημα αυτού (Απολογισμός 2025 των πεπραγμένων του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία).
Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Περιβάλλοντος και Ενέργειας «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας  (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των οδηγιών (ΕΕ) 2018/2001 και (ΕΕ) 2019/944 και λοιπές διατάξεις».
Εισερχόμαστε στην 
ΕΙΔΙΚΗ ΗΜΕΡΗΣΙΑ ΔΙΑΤΑΞΗ
Αποφάσεις Βουλής - Οικονομική διαχείριση Βουλής:
α) Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2027
β) Μόνη συζήτηση και έγκριση του Απολογισμού Δαπανών της Βουλής, οικονομικού έτους 2025 και του παραρτήματος αυτού (Απολογισμός 2025 των πεπραγμένων του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία).
Η Διάσκεψη των Προέδρων στη συνεδρίασή της στις 5 Νοεμβρίου 2026 αποφάσισε τη συζήτησή τους σε μία συνεδρίαση ως εξής. Να λάβουν τον λόγο, εφόσον το επιθυμούν, οι εισηγητές, οι ειδικοί αγορητές και οι Κοινοβουλευτικοί Εκπρόσωποι με χρόνο ομιλίας τα πέντε λεπτά, ένας ομιλητής που έχει οριστεί από κάθε Κοινοβουλευτική Ομάδα, επίσης για πέντε λεπτά, καθώς και ένας Ανεξάρτητος Βουλευτής, ομοίως για πέντε λεπτά. 
Σε περίπτωση που επιθυμεί να πάρει τον λόγο ο Πρόεδρος της Κοινοβουλευτικής Ομάδας δεν θα πάρει τον λόγο ο Κοινοβουλευτικός Εκπρόσωπος. 
Η συζήτηση θα ολοκληρωθεί με την ομιλία του Προέδρου της Βουλής κ. Νικήτα Κακλαμάνη. 
Συμφωνεί το Σώμα;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε.
Τον λόγο έχει ο εισηγητής της Πλειοψηφίας κ. Βασίλειος Υψηλάντης.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, η συζήτηση του Προϋπολογισμού της Βουλής αποτελεί κορυφαία θεσμικής ευθύνης και λογοδοσίας στιγμή. Γιατί η Βουλή των Ελλήνων, πέρα από το νομοθετικό και ελεγκτικό της έργο, οφείλει να αποδεικνύει έμπρακτα ότι η χρηστή διαχείριση του δημοσίου χρήματος αρχίζει από τον ίδιο τον πυρήνα της Δημοκρατίας μας.
Ο Προϋπολογισμός της Βουλής για το 2027 ανέρχεται στα 202.900.000 ευρώ και κινείται εντός των προβλέψεων του αναθεωρημένου Μεσοπρόθεσμου Προγράμματος Δημοσιονομικής Στρατηγικής 2026-2029. Η αύξηση των πιστώσεων συνδέεται κυρίως με τις μισθολογικές προσαρμογές του Δημοσίου, τις ανατιμήσεις αγαθών και υπηρεσιών, τον ψηφιακό εκσυγχρονισμό και τις πρόσθετες υποχρεώσεις που απορρέουν από την ανάληψη της Προεδρίας του Συμβουλίου της Ευρωπαϊκής Ένωσης από τη χώρα μας το δεύτερο εξάμηνο του 2027. 
Πρόκειται για έναν προϋπολογισμό που υπηρετεί τέσσερις βασικές προτεραιότητες: τη δημοσιονομική υπευθυνότητα, την αποτελεσματικότερη λειτουργία των υπηρεσιών, τον τεχνολογικό εκσυγχρονισμό και την αξιοποίηση εθνικών και ευρωπαϊκών πόρων για την αναβάθμιση των υποδομών.
Από το συνολικό ποσό, 141.046.000 ευρώ αφορούν αποδοχές, παροχές προσωπικού και εργοδοτικές εισφορές, δηλαδή κατά κύριο λόγο τις ανελαστικές δαπάνες της Βουλής, για αγορές αγαθών και υπηρεσιών προβλέπονται 35.887.000 ευρώ, για μεταβιβάσεις και επιχορηγήσεις σε τρίτους 9.150.000 ευρώ και για πάγια περιουσιακά στοιχεία 9.907.000 ευρώ. Το ειδικό αποθεματικό διαμορφώνεται για πρώτη φορά στα 6.000.000 ευρώ. 
Ιδιαίτερη σημασία αποδίδεται στην ολοκληρωμένη ψηφιακή αναβάθμιση των πληροφοριακών συστημάτων, στη μετάβασή μας στο διπλογραφικό λογιστικό σύστημα και στην κατάρτιση ενός πενταετούς στρατηγικού προγράμματος για το 2027-2031. 
Παράλληλα, προχωρούν οι διαδικασίες αποκατάστασης των όψεων και των αρχιτεκτονικών στοιχείων του Μεγάρου της Βουλής, παρεμβάσεις πυροπροστασίας και η ενεργειακή αναβάθμιση των κτηριακών εγκαταστάσεων. 
Ξεχωριστή θέση κατέχει η προστασία του ιστορικού και αρχειακού πλούτου της βιβλιοθήκης, με ορόσημο την προγραμματισμένη επαναλειτουργία της Μπενακείου Βιβλιοθήκης εντός του 2027.
Στον προϋπολογισμό περιλαμβάνονται επίσης οι δαπάνες του Γραφείου Προϋπολογισμού του Κράτους στη Βουλή ύψους 695.700 ευρώ και της ειδικής υπηρεσίας της Επιτροπής Ελέγχου Δηλώσεων Περιουσιακής Κατάστασης ύψους 4.802.300 ευρώ. 
Ως προς τον Απολογισμό του 2025, οι τελικές πιστώσεις διαμορφώθηκαν στα 169.813.986 ευρώ, επιβεβαιώνοντας την προσήλωση στη δημοσιονομική πειθαρχία και στη διαφανή διαχείριση. Ήμασταν εντός των ορίων. Το ένα μικρό δε υπόλοιπο επεστράφη στο Λογιστήριο του Κράτους. 
Κυρίες και κύριοι συνάδελφοι, ιδιαίτερη αναφορά πρέπει να κάνουμε και αξίζει να κάνουμε στο Ίδρυμα της Βουλής για τον Κοινοβουλευτισμό και τη Δημοκρατία. Ο προϋπολογισμός των εξόδων του για το 2027 ανέρχεται σε 4.305.000 ευρώ, αυξημένος κατά 1,77%. Με τις εκπαιδευτικές δράσεις, τη Βουλή των Εφήβων, τις επιστημονικές εκδόσεις, τις εκθέσεις, τα ερευνητικά προγράμματα και τη διεθνή παρουσία του, το Ίδρυμα φέρνει τον κοινοβουλευτισμό κοντά στην κοινωνία και ιδιαίτερα στη νέα γενιά. 
Η Βουλή είναι κυρίως ο χώρος όπου γίνεται η επεξεργασία και η ψήφιση των νόμων. Είναι, όμως, συνάμα και ο ισχυρός δημοκρατικός θεσμός που αγκαλιάζει και αναδεικνύει την ιστορική μνήμη, τον πολιτισμό, την παιδεία αυτής της υπέροχης πατρίδας. Σε αυτό εδώ συντελούμε όλοι, ανεξαρτήτως από το ποιο κόμμα υπηρετούμε και ποια ιδεολογία και σε αυτό εδώ πρέπει να θωρακίζουμε εμείς οι ίδιοι τον κοινοβουλευτισμό και την παρουσία μας την κοινοβουλευτική, με αξιοπρέπεια, όπως αρμόζει σε ένα πολιτισμένο δημοκρατικό κράτος.
Θέλω, κλείνοντας, στο σημείο αυτό να ευχαριστήσω θερμά τη Γενική Διευθύντρια, την κ. Ζωή Χονδρογιάννη, τη Διευθύντρια Οικονομικών Υπηρεσιών κ. Τερψιχόρη Μάνου, τη Διευθύντρια της Επιτροπής Οικονομικών της Βουλής, την κ. Βαρβάρα Γεωργοπούλου, καθώς και όλους τους συνεργάτες τους. Ευχαριστώ τον Γενικό Γραμματέα του Ιδρύματος, τον καθηγητή κ. Ευάνθη Χατζηβασιλείου, τους συνεργάτες και τα στελέχη του Ιδρύματος για την πολύτιμη επιστημονική και διοικητική προσφορά τους. 
Συγχαρητήρια στον Πρόεδρο της Βουλής κ. Κακλαμάνη για τις προσπάθειές του να υλοποιήσει τους στόχους αυτούς που βελτιώνουν τις συνθήκες λειτουργίας της Δημοκρατίας στη χώρα μας. 
Όταν η λειτουργία του κορυφαίου δημοκρατικού θεσμού της χώρας αντιπροσωπεύει λίγο περισσότερο από τα 2 χιλιοστά των συνολικών κρατικών δαπανών -και αυτό πρέπει να το τονίζουμε και να ακούγεται, το 2‰ από τις συνολικές κρατικές δαπάνες είναι το κόστος λειτουργίας της Βουλής- αντιλαμβάνεται κανείς τον σεβασμό που αποδίδεται από τον Έλληνα κοινοβουλευτικό, από όλους εμάς, στην ίδια τη Δημοκρατία. 
Με αυτές τις σκέψεις, κυρίες και κύριοι συνάδελφοι, θα καλέσω όλες τις πτέρυγες της Βουλής να υπερψηφίσουν τον Προϋπολογισμό Δαπανών της Βουλής του οικονομικού έτους 2027, τον Απολογισμό Δαπανών της Βουλής του οικονομικού έτους 2025 και το παράρτημα αυτού (Απολογισμός 2025 των πεπραγμένων του Ιδρύματος Βουλής των Ελλήνων για τον Κοινοβουλευτισμό και τη Δημοκρατία). 
Σας ευχαριστώ πολύ. 
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε κι εμείς τον κ. Υψηλάντη.
Τον λόγο έχει η εισηγήτρια από το ΠΑΣΟΚ κ. Αικατερίνη Καζάνη.
ΑΙΚΑΤΕΡΙΝΗ ΚΑΖΑΝΗ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, η σημερινή συζήτηση δεν αφορά απλά τα οικονομικά της Βουλής και την ψήφιση του Προϋπολογισμού. Αφορά την ίδια τη λειτουργία του Κοινοβουλίου και τη δυνατότητά του να ανταποκρίνεται στον ρόλο του, να νομοθετεί, να ελέγχει, να ασκεί τα καθήκοντά του χωρίς εξαρτήσεις. Είναι μια ευκαιρία να εξετάσουμε τις ανάγκες και τις προτεραιότητες του Κοινοβουλίου, να δούμε τι έχει γίνει τα προηγούμενα χρόνια, τι χρειάζεται να βελτιωθεί και πού πρέπει να δοθεί έμφαση το επόμενο διάστημα, να εξασφαλίσουμε ότι η Βουλή διαθέτει τα απαραίτητα μέσα και την οικονομική αυτοτέλεια για να ανταποκρίνεται στο έργο της με υπευθυνότητα και χρηστή διαχείριση των διαθέσιμων πόρων. 
Για το 2027 ο Προϋπολογισμός της Βουλής ανέρχεται στα 202,9 εκατομμύρια ευρώ. Είναι αυξημένος κατά 18 εκατομμύρια, δηλαδή κατά 9,73% σε σχέση με το 2026. Περισσότερο από το μισό αυτής της αύξησης -9,4 εκατομμύρια ευρώ- αφορά τις δαπάνες προσωπικού. Η ενίσχυση αυτή εντάσσεται κυρίως στο πλαίσιο των οριζόντιων μισθολογικών αυξήσεων που προβλέπονται το 2027. Προβλέπεται επίσης ενίσχυση των πιστώσεων για πάγια και εξοπλισμό, μεταξύ άλλων για αναβάθμιση των τεχνολογικών υποδομών, των πληροφοριακών συστημάτων και του λογισμικού, επενδύσεις απαραίτητες για τον εκσυγχρονισμό της Βουλής, την απλούστευση των διαδικασιών και τη διευκόλυνση του έργου της. 
Ο ψηφιακός εκσυγχρονισμός, όμως, πρέπει να συνοδεύεται και από μέτρα ασφάλειας. Στο πλαίσιο αυτό θεωρούμε απαραίτητο να υπάρχει δυνατότητα ελέγχου των ηλεκτρονικών συσκευών των Βουλευτών για κακόβουλα λογισμικά και πιθανές απόπειρες παρακολούθησης. Πρόκειται για ένα μέτρο που αφορά την προστασία των επικοινωνιών μας και την ανεμπόδιστη άσκηση των καθηκόντων μας. Καθώς τελευταία καταγράφονται συνεχή περιστατικά κυβερνοεπιθέσεων ακόμη και σε δημόσιους οργανισμούς, χρειάζεται να δοθεί ιδιαίτερη προσοχή στην κυβερνοασφάλεια της Βουλής, στην προστασία των δεδομένων και των ψηφιακών της υποδομών. 
Ο εκσυγχρονισμός βέβαια αφορά και την οικονομική διαχείριση. Τα προηγούμενα χρόνια είχαν προβλεφθεί σημαντικές πιστώσεις για τη μετάβαση της Βουλής στο διπλογραφικό λογιστικό σύστημα, μια διαδικασία που βρίσκεται ακόμη σε εξέλιξη και που όταν ολοκληρωθεί, θα βοηθήσει στην καλύτερη παρακολούθηση των δαπανών, στον οικονομικό προγραμματισμό και στη διαφάνεια. Θα ήταν χρήσιμο να γνωρίζουμε πότε αναμένεται να ολοκληρωθεί. 
Σημαντικό είναι επίσης να συνεχιστούν οι παρεμβάσεις για την ενεργειακή αναβάθμιση των κτιρίων της Βουλής. Η εξοικονόμηση ενέργειας σημαίνει και εξοικονόμηση χρημάτων. Σε μια περίοδο που το ενεργειακό κόστος επιβαρύνει νοικοκυριά, επιχειρήσεις και δημόσιες υπηρεσίες, η Βουλή οφείλει να αξιοποιεί κάθε δυνατότητα για να περιορίσει το δικό της λειτουργικό κόστος. 
Θα ήθελα επίσης να αναφερθώ στο έργο του Ιδρύματος της Βουλής. Με τον Προϋπολογισμό του 2027, η χρηματοδότησή του ενισχύεται και αυτή η ενίσχυση είναι μια ευκαιρία για περισσότερες εκπαιδευτικές και πολιτιστικές δράσεις στην ελληνική περιφέρεια. Για έναν μαθητή από ένα απομακρυσμένο χωριό ή ένα μικρό νησί, η επίσκεψη στον χώρο του Κοινοβουλίου και η συμμετοχή στις δράσεις του είναι συχνά αδύνατη. Ας φέρουμε, λοιπόν, περισσότερα εκπαιδευτικά προγράμματα στα σχολεία της περιφέρειας, περισσότερες πολιτιστικές και ενημερωτικές δράσεις εκτός Αθηνών, ανοικτές σε όλους τους πολίτες. Εδώ η τεχνολογία μπορεί να βοηθήσει σημαντικά, ώστε οι δράσεις του Ιδρύματος να φτάνουν σε κάθε γωνιά της χώρας. 
Το δεύτερο εξάμηνο του 2027 η Ελλάδα αναλαμβάνει την Προεδρία του Συμβουλίου της Ευρωπαϊκής Ένωσης. Θα είναι μια περίοδος με αυξημένες υποχρεώσεις. Το Ελληνικό Κοινοβούλιο θα φιλοξενήσει διακοινοβουλευτικές συναντήσεις με εκπροσώπους άλλων ευρωπαϊκών χωρών. Είναι μια ευκαιρία να ενισχυθεί η διεθνής παρουσία της Βουλής και να αναπτύξουμε ακόμη περισσότερο τη συνεργασία με τα άλλα Κοινοβούλια. Είναι σημαντικό, λοιπόν, οι σχετικές πιστώσεις να αξιοποιηθούν με τον καλύτερο δυνατό τρόπο, ώστε η ελληνική Προεδρία να αφήσει ουσιαστικό έργο και στον τομέα της κοινοβουλευτικής συνεργασίας. 
Κύριε Πρόεδρε, πριν ολοκληρώσω, θα ήθελα να ευχαριστήσω όλους τους εργαζόμενους της Βουλής, τις διοικητικές και οικονομικές υπηρεσίες, το επιστημονικό προσωπικό και τους συνεργάτες μας, γιατί πίσω από κάθε συνεδρίαση, κάθε νομοθετική διαδικασία και κάθε πράξη κοινοβουλευτικού ελέγχου υπάρχουν άνθρωποι που εργάζονται καθημερινά για να μπορούμε εμείς να ασκούμε τα καθήκοντά μας και αυτή η προσφορά αξίζει όχι μόνο την αναγνώρισή μας, αλλά και την έμπρακτη στήριξή μας. 
Με αυτές τις επισημάνσεις, το ΠΑΣΟΚ υπερψηφίζει τον Προϋπολογισμό της Βουλής για το 2027 και τον Απολογισμό Δαπανών του 2025. 
Σας ευχαριστώ πολύ.
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε κι εμείς την κ. Καζάνη.
Το λόγο έχει ο κ. Γεώργιος Λαμπρούλης από το Κομμουνιστικό Κόμμα Ελλάδας.
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Ευχαριστώ, κύριε Πρόεδρε.
Ο υπό συζήτηση Προϋπολογισμός της Βουλής για το 2027, όπως εξάλλου όλοι οι αντίστοιχοι προϋπολογισμοί, είναι προσαρμοσμένος στα πλαίσια μιας συγκεκριμένης ασκούμενης οικονομικής πολιτικής της σημερινής Κυβέρνησης, της εκάστοτε κυβέρνησης και δεν θα μπορούσε να είναι διαφορετικά, αφού και η Βουλή αποτελεί έναν μηχανισμό ο οποίος λειτουργεί στο πλαίσιο αυτού του κοινωνικοοικονομικού συστήματος του καπιταλισμού και διαμορφώνει όλο το αντιλαϊκό «οπλοστάσιο» που αξιοποιεί η αστική τάξη σε βάρος του λαού. 
Συνεπώς, το ΚΚΕ δεν έχει καμία αυταπάτη για τον ρόλο και τον χαρακτήρα της Βουλής ως κεντρικού οργάνου του αστικού κράτους, ένα κράτος εχθρικό για τον λαό, τις ανάγκες του και τα δικαιώματά του, όπως επιβεβαιώνει και η ίδια η ζωή, γιατί και η Βουλή μέσω των δράσεών της έρχεται και νομιμοποιεί τις ταξικές επιλογές που υπηρετούν τις ανάγκες των μονοπωλίων, του κεφαλαίου, θυσιάζοντας στον βωμό της κερδοφορίας τους τα δικαιώματα των εργαζομένων. Διαμορφώνει το νομικό πλαίσιο μέσω του οποίου καταστρατηγούνται και αναιρούνται βασικά συλλογικά και ατομικά δικαιώματα, νομιμοποιεί την κρατική βία και καταστολή, ενώ συγχρόνως μέσω του Κοινοβουλίου αναπαράγεται η κυρίαρχη ιδεολογία, με στόχο τη χειραγώγηση συνειδήσεων.
Όλα αυτά αποδεικνύουν πως το αστικό Κοινοβούλιο ούτε μπορεί ούτε θέλει να πάρει μέτρα υπέρ της εργατικής τάξης, των λαϊκών στρωμάτων, αφού αυτά πλήττουν την καπιταλιστική κερδοφορία. Απόδειξη γι’ αυτό είναι οι προτάσεις νόμου και οι τροπολογίες που έχει καταθέσει όλα τα τελευταία χρόνια το ΚΚΕ στην κατεύθυνση ανακούφισης, απάλυνσης των προβλημάτων που έχουν συσσωρευτεί από τη βάρβαρη πολιτική που τσακίζει τη ζωή του λαού μας.
Σ’ αυτήν την κατεύθυνση είναι προσαρμοσμένος και ο Προϋπολογισμός του 2027, όπως αντίστοιχα και οι προηγούμενοι, στα όρια δηλαδή που καθορίζει -όπως αναφέρεται και στην αιτιολογική έκθεση- ο πολυετής δημοσιονομικός προγραμματισμός για τα έτη 2027-2030 των δημοσιονομικών κανόνων που είναι οι «κόφτες» στις δαπάνες για την ικανοποίηση των λαϊκών αναγκών. Αυτό καθορίζει τους προϋπολογισμούς τόσο του κράτους όσο και της Βουλής, γεγονός που μας βρίσκει αντίθετους και διαφωνούμε. 
Αυτή η κατεύθυνση και το πλαίσιο στο οποίο εντάσσεται ο Προϋπολογισμός της Βουλής, αποτυπώνεται σε βάρος και των εργαζομένων της Βουλής. Οι όποιες μικρές αυξήσεις δεν αντιμετωπίζουν τις απώλειες που έχουν υποστεί, γι’ αυτό και είναι ανάγκη οι εργαζόμενοι στη Βουλή, όπως και όλοι οι εργαζόμενοι τόσο στον ιδιωτικό όσο και στον δημόσιο τομέα, να διεκδικήσουν ουσιαστικές αυξήσεις στους μισθούς τους, οι οποίες να καλύπτουν τις απώλειες που έχουν υποστεί τα τελευταία χρόνια και να ικανοποιούν τις ανάγκες τους. Βέβαια, μπορεί να έχουν γίνει κάποια μικρά βήματα στις αποδοχές του προσωπικού, όμως αυτά σε καμία περίπτωση δεν καλύπτουν τις τρέχουσες απώλειες των εργαζομένων σε συνθήκες τεράστιας ακρίβειας, αλλά και συνεχούς αυξανόμενης εμπορευματοποίησης κρίσιμων τομέων όπως υγεία, παιδεία και άλλα. Διαφωνούμε με την επιδοματική πολιτική, αφού μπορεί ορισμένες φορές να καταστεί επιλεκτική και να οδηγήσει σε διακρίσεις μεταξύ των εργαζομένων.
Σε σχέση με το προσωπικό, θεωρούμε πως είναι ανάγκη να καλυφθούν οι κενές θέσεις εργασίας με βάση το οργανόγραμμα της Βουλής -διαχρονικά αυτές οι κενές θέσεις αυξήθηκαν-, ώστε να αντιμετωπιστεί και η εντατικοποίηση που υφίστανται οι εργαζόμενοι του Κοινοβουλίου.
Ενδεικτικά αναφέρουμε πως οι μόνιμοι υπάλληλοι είναι πλέον αρκετά λιγότεροι από τους υπηρετούντες με σχέση ιδιωτικού δικαίου. 
Είναι εξακόσιοι έντεκα οι μόνιμοι, με βάση τα στοιχεία που αποτυπώνονται στον προϋπολογισμό, έναντι οκτακοσίων τριάντα επτά ιδιωτικού δικαίου, ενώ οι μετακλητοί ανέρχονται σε εκατόν δεκαεννέα, στοιχεία που δείχνουν πως έχει χειροτερέψει η αναλογία μεταξύ μόνιμων υπαλλήλων και υπαλλήλων ιδιωτικού δικαίου ορισμένου χρόνου, σε βάρος των μόνιμων υπαλλήλων, εργαζομένων. Συγχρόνως, υπάρχουν πεντακόσιες σαράντα τέσσερις κενές θέσεις υπαλλήλων, προβλέπονται δυο χιλιάδες εκατόν έντεκα, ενώ υπηρετούν χίλιοι πεντακόσιοι εξήντα επτά σε διάφορες θέσεις, δηλαδή μόνιμοι, ιδιωτικού δικαίου, ορισμένου χρόνου και μετακλητοί. 
Κλείνω με αυτό, κύριε Πρόεδρε, σε σχέση με τις παροχές προς τους Βουλευτές. Θα επαναλάβουμε για ακόμα μία φορά τη γνωστή και πάγια θέση του ΚΚΕ, που έχουμε καταθέσει εδώ και πάρα πολλά χρόνια επανειλημμένα και με προτάσεις νόμου, πως οι απολαβές των Βουλευτών δεν πρέπει να αποκλίνουν από τον μέσο μισθό των εργαζομένων, όπως και να μην έχουν προνόμια, αντίστοιχα να καταργηθεί η αποζημίωση των Βουλευτών για συμμετοχή στις Επιτροπές. Είναι θέση που απορρέει από τη γενικότερη αντίληψη που έχει το ΚΚΕ για τον ρόλο των εκλεγμένων στα διάφορα αντιπροσωπευτικά σώματα και που δεν μπορεί να σχετίζεται με κανένα προνόμιο συγκριτικά με την προηγούμενή τους κατάσταση. Οι Βουλευτές του ΚΚΕ εφαρμόζουν το παραπάνω στην πράξη, αμειβόμενοι με τον μισθό των εργαζομένων. 
Με βάση, λοιπόν, το ανωτέρω, κύριε Πρόεδρε, ψηφίζουμε ΠΑΡΩΝ και στον Προϋπολογισμό αλλά και στον Απολογισμό. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Λαμπρούλη. 
Τον λόγο έχει από τον ΣΥΡΙΖΑ ο κ. Ιωάννης Αμανατίδης. 
ΙΩΑΝΝΗΣ ΑΜΑΝΑΤΙΔΗΣ: Σας ευχαριστώ πολύ, κύριε Πρόεδρε.
Κύριε Πρόεδρε της Βουλής, κύριε Κακλαμάνη, κυρίες και κύριοι συνάδελφοι, η σημερινή συζήτηση για τον Προϋπολογισμό Δαπανών της Βουλής του οικονομικού έτους 2027, που βασίζεται βεβαίως σε εισηγήσεις και επεξεργασίες των οικονομικών υπηρεσιών της, έχει βαρύνουσα σημασία. Δεν πρόκειται απλώς για την έγκριση των οικονομικών δαπανών μιας υπηρεσίας του Δημοσίου. Αφορά τη λειτουργία του κορυφαίου αντιπροσωπευτικού θεσμού του δημοκρατικού μας πολιτεύματος, τη διαφάνεια, τη λογοδοσία και τελικά την εμπιστοσύνη των πολιτών προς το πολιτικό σύστημα. Και αυτό είναι σημαντικό ιδιαίτερα σε μια περίοδο κρίσης του πολιτικού μας συστήματος, με κύρια ευθύνη της Κυβέρνησης. 
Όπως σωστά επισημαίνεται στην εισηγητική έκθεση, η διεθνής κοινότητα αντιμετωπίζει σημαντικές γεωπολιτικές κρίσεις που δημιουργούν ένα ασταθές και δυσμενές οικονομικό και κοινωνικό περιβάλλον. Ωστόσο, η σημερινή Κυβέρνηση λειτουργεί ως πολλαπλασιαστής των διεθνών κρίσεων, κάνοντας επαχθέστερες για τον μέσο Έλληνα τις συνέπειές τους. Μέσα σε αυτό το περιβάλλον η Βουλή οφείλει να αποτελεί υπόδειγμα χρηστής διαχείρισης του δημοσίου χρήματος, να διασφαλίζει την αποτελεσματική λειτουργία της, την αξιοπρεπή υποστήριξη του κοινοβουλευτικού έργου και την αναβάθμιση των υπηρεσιών της, αλλά ταυτόχρονα να αποδεικνύει έμπρακτα ότι αντιλαμβάνεται τις κοινωνικές ανάγκες και τις δυσκολίες που αντιμετωπίζουν οι πολίτες.
Ο προϋπολογισμός για το 2027 ανέρχεται στα περίπου 203.000.000, αυξημένος κατά 18.000.000 σε σχέση με το 2026 και βέβαια ο βασικός λόγος της αύξησης αυτής είναι η αύξηση των μισθοδοτικών δαπανών, λόγω της αύξησης που δίνεται στο προσωπικό του Δημοσίου. 
Σε αυτό το σημείο θα ήθελα να εκφράσω τον σεβασμό και την εκτίμηση του ΣΥΡΙΖΑ-Προοδευτική Συμμαχία προς τους εργαζόμενους και το προσωπικό της Βουλής και να εξάρω την πολύτιμη συνεισφορά τους στη λειτουργία του Κοινοβουλίου.  
Ταυτόχρονα, όμως, θα πρέπει να επισημάνω για μία ακόμη φορά ότι πρέπει να προχωρήσουμε στην άρση των ανισοτήτων μεταξύ διαφορετικών κατηγοριών υπαλλήλων, που τις συναντάμε βεβαίως και στον φετινό προϋπολογισμό. Οι εργαζόμενοι που καλύπτουν πάγιες και διαρκείς ανάγκες αξίζουν θεσμική σταθερότητα και δίκαιη αντιμετώπιση. Γενικότερα νομίζουμε ότι πρέπει να υπάρξει σαφής πολιτική προσλήψεων και προγραμματισμός τους.
Κυρίες και κύριοι συνάδελφοι, διαχρονικά έχει τεθεί το θέμα της παράδοσης του σχεδίου προϋπολογισμού με τη μορφή που δίνεται σε ασφυκτικά δεσμευτικά χρονικά περιθώρια. Επίσης, η Επιτροπή Οικονομικών της Βουλής εμφανίζεται να συνεδριάζει μία φορά τον χρόνο με θέμα εκλογή προεδρείου, επεξεργασία κ.λπ. Όμως, σύμφωνα με το άρθρο 47 του Κανονισμού, η επιτροπή έχει καθήκον να παρακολουθεί, να εισηγείται και να αξιολογεί την πορεία των δαπανών της Βουλής. Αναρωτιέμαι, λοιπόν, αν επαρκεί μία και μόνο συνεδρίαση τον χρόνο, ώστε να διασφαλίζεται ο διαρκής έλεγχος, η εποπτεία και η λογοδοσία.
Κυρίες και κύριοι συνάδελφοι, στην εισηγητική έκθεση διαβάζουμε για την υπογραφή μνημονίου συνεργασίας με το αρμόδιο Υπουργείο Ψηφιακής Διακυβέρνησης με αντικείμενο τον ψηφιακό μετασχηματισμό της Βουλής και την ανάπτυξη εφαρμογών τεχνητής νοημοσύνης. Εδώ υπήρξαν προτάσεις και από άλλους εισηγητές και νομίζω ότι πρέπει να εισακουστούν. Θα πρέπει αυτές οι πρωτοβουλίες να μεταφράζονται σε πρακτικές διευκολύνσεις για το κοινοβουλευτικό μας έργο και φυσικά στην εύκολη πρόσβαση των πολιτών στην πληροφορία για το νομοθετικό μας έργο και τον κοινοβουλευτικό έλεγχο.
Επίσης, θεωρούμε ότι το ποσό των 405.000 ευρώ που θα κατευθυνθούν σε οργανισμούς κοινωνικής φροντίδας και κοινωνικής πολιτικής είναι λίγα, λαμβάνοντας υπόψη τα όσα εκτέθηκαν παραπάνω, αλλά και το γεγονός ότι οι δημόσιες κοινωνικές δαπάνες στη χώρα μας μειώθηκαν ως ποσοστό του ΑΕΠ κατά  μία ποσοστιαία μονάδα το 2025 έναντι του 2024.
Κυρίες και κύριοι συνάδελφοι, η Βουλή πρέπει και μπορεί να αναλάβει περισσότερες πρωτοβουλίες για την υποστήριξη ευάλωτων κοινωνικών ομάδων, την προώθηση της ισότητας, την καταπολέμηση των διακρίσεων, την προστασία των παιδιών και την ενίσχυση της κοινωνικής αλληλεγγύης. Μπορεί, επίσης, να αναπτύξει ουσιαστικότερες δράσεις ιστορικής μνήμης και δημοκρατικής συνείδησης.
Όσον αφορά τις υποχρεώσεις της Βουλής σε σχέση με το Παλατάκι στη Θεσσαλονίκη, περιμένουμε την υλοποίηση των δεσμεύσεων του Προέδρου της Βουλής κ. Νικήτα Κακλαμάνη στην Επιτροπή Οικονομικών της Βουλής που έγιναν χθες στις 9.11.2026.
Από τη μεριά μας, κυρίες και κύριοι, ως ΣΥΡΙΖΑ-Προοδευτική Συμμαχία θα συνεχίσουμε να προσπαθούμε για μια Βουλή πιο ανοιχτή, πιο αποτελεσματική, πιο δημοκρατική και πιο κοντά στις ανάγκες της κοινωνίας. Μια Βουλή που θα αντιμετωπίζει τη λογοδοσία ως θεμελιώδη αρχή της λειτουργίας της και μια Βουλή που θα τιμά στην πράξη τον ρόλο της ως του κορυφαίου θεσμού της δημοκρατίας.
Εν κατακλείδι, η συζήτηση για τα οικονομικά της Βουλής πρέπει να διακρίνεται από τη συνολική αντιπαράθεση για την κυβερνητική οικονομική πολιτική. Σαν κόμμα, σαν ΣΥΡΙΖΑ-Προοδευτική Συμμαχία, ασκούμε τεκμηριωμένη κριτική στις κυβερνητικές επιλογές για την ακρίβεια, τη φορολογία, τους μισθούς, τη στέγαση, την κοινωνική προστασία. Αυτή η κριτική δεν αναιρεί, όμως, την ανάγκη να διασφαλίζεται η οικονομική και λειτουργική επάρκεια του Κοινοβουλίου. Η Βουλή δεν πρέπει να ταυτίζεται με την εκάστοτε κυβέρνηση. Είναι ο θεσμός εκπροσώπησης του ελληνικού λαού, του κοινοβουλευτικού ελέγχου, της δημοκρατικής αντιπαράθεσης.
Διατηρώντας τις συγκεκριμένες παρατηρήσεις και διεκδικήσεις που διατυπώσαμε, γνωρίζοντας και τα απαγορευτικά περιθώρια τα οποία βάζει η Κυβέρνηση με τον προϋπολογισμό που δίνει στη Βουλή -γιατί θα μπορούσε να υπήρχαν άλλα περιθώρια και άλλες δράσεις να κάνει η Βουλή-, τοποθετούμαστε θετικά και στον Προϋπολογισμό αλλά και στον Απολογισμό του Ιδρύματος της Βουλής.
Σας ευχαριστώ πολύ. 
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Αμανατίδη.
Τον λόγο έχει από την Ελληνική Λύση ο κ. Βασίλειος Βιλιάρδος.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Κυρίες και κύριοι συνάδελφοι, κύριε Πρόεδρε, όπως σωστά ειπώθηκε από όλους, η Βουλή είναι η έδρα της Δημοκρατίας, ο χώρος στον οποίο συνεδριάζουν οι εκλεγμένοι εκπρόσωποι των Ελλήνων όσον αφορά το νομοθετικό έργο στις αρμόδιες επιτροπές και στην Ολομέλεια, τον έλεγχο της εκτελεστικής εξουσίας κ.λπ. Επομένως, οφείλει να λειτουργεί υποδειγματικά και να απασχολεί όσο το δυνατόν τους ικανότερους υπαλλήλους του δημοσίου τομέα, κάτι που πράγματι συμβαίνει σε πολύ ικανοποιητικό βαθμό.
Επιθυμούμε, λοιπόν, στην αρχή της ομιλίας μας να ευχαριστήσουμε εκ μέρους της Ελληνικής Λύσης το προσωπικό της Βουλής για τις πολύ καλές υπηρεσίες που μας παρείχε, αποτελώντας φωτεινό παράδειγμα για όλους τους εργαζομένους στον δημόσιο τομέα και όχι μόνο.
Θέλουμε, επίσης, να ευχαριστήσουμε όλους όσοι συνέταξαν τόσο τον Απολογισμό του 2025 όσο και τον Προϋπολογισμό του 2027 με έναν υποδειγματικό και λεπτομερή τρόπο.
Ξεκινώντας τώρα από τον Απολογισμό, οι μειώσεις που παρατηρήθηκαν σε επιμέρους κατηγορίες, όπως στην κατηγορία 31 για τα πάγια περιουσιακά στοιχεία κατά 2.621.400 και στην κατηγορία 24 για τα αγαθά και υπηρεσίες κατά 3.793.000, προέκυψαν από εξοικονομήσεις και χρονική μετάθεση προμηθειών. 
Τα ποσά αυτά αποδεσμεύτηκαν προκειμένου να ενισχυθούν βασικές ανάγκες, όπως οι παροχές σε εργαζομένους και οι μεταβιβάσεις, κατά 4.673.700 ευρώ, κυρίως για το αποθεματικό της υπηρεσίας διάθεσης ευρωπαϊκών και λοιπών πιστώσεων.
Σχετικά με την εξέλιξη στις παροχές των εργαζομένων, υπενθυμίζουμε ότι το 2023 είχαν ανέλθει σε 104,59 εκατομμύρια ευρώ και το 2024 σε 120,47 εκατομμύρια ευρώ, σημειώνοντας τότε μια αύξηση της τάξεως του 15%. Για το 2025 η τελική διαμόρφωση της «Κατηγορίας 21» έφτασε στα 129,47 εκατομμύρια ευρώ, καταγράφοντας περαιτέρω αύξηση 7,46% σε σχέση με το 2024. Συγκρίνοντας αυτούς τους ρυθμούς με τον μέσο ετήσιο πληθωρισμό, γίνεται φανερό ότι η μισθολογική αύξηση του προσωπικού της Βουλής ήταν αρκετά ικανοποιητική. 
Με δεδομένο, πάντως, το γεγονός ότι η τελική διαμόρφωση των συνολικών δαπανών ήταν χαμηλότερη του αρχικού προϋπολογισμού, υπήρξε συνέπεια στην εκτέλεση του προϋπολογισμού, οπότε υπερψηφίζουμε τον Απολογισμό.
Συνεχίζοντας με τον Προϋπολογισμό, όπως μας είχε ενημερώσει ο προηγούμενος Πρόεδρος της Βουλής, υπολογίζεται στο δύο τοις χιλίοις των κρατικών δαπανών, οπότε αυξάνεται ή μειώνεται ανάλογα με την εξέλιξη των κρατικών δαπανών. Το ποσοστό αυτό είναι πολύ χαμηλότερο από εκείνο άλλων κρατών, γεγονός που σημαίνει ότι η ελληνική Βουλή λειτουργεί με οικονομικό τρόπο. Εντούτοις, ο Προϋπολογισμός του 2027 υπολογίστηκε στο 2,3% των κρατικών δαπανών, όπως μας ενημέρωσε τουλάχιστον ο Πρόεδρος. Οπότε είναι ανάλογα αυξημένος. Προβλέπεται δε το σύνολο των δαπανών, στα 202.900.000 ευρώ, από 184.900.000 ευρώ το 2026. Δηλαδή, πρόκειται για μια αύξηση ύψους 18 εκατομμυρίων ευρώ ή 9,75%. Η αύξηση αυτή δεν είναι αμελητέα, ιδίως όταν ο πληθωρισμός κινείται σε χαμηλότερα επίπεδα.
Οι βασικές παρατηρήσεις μας τώρα είναι οι εξής. Πρώτον, για τα κονδύλια προβολής και συνεδρίων δεν συμφωνούμε με την αύξηση των εξόδων για προβολή, διαφήμιση και δημόσιες σχέσεις, κατά 463.500 ευρώ, στο 1.500.000 ευρώ. Δεν συμφωνούμε, ούτε με αυτά που αφορούν τα έξοδα για εκθέσεις, εκδηλώσεις και συνέδρια, ειδικά όσον αφορά την αύξηση κατά 445.000 ευρώ, στο 1.600.000 ευρώ. Δεύτερον, για το ειδικό αποθεματικό της Βουλής, στο οποίο διαπιστώσαμε μια ξαφνική εγγραφή πίστωσης 6 εκατομμυρίων ευρώ, όταν στον προϋπολογισμό του 2026 η αντίστοιχη πίστωση ήταν μηδενική. Και τρίτον, για την ψηφιακή και λογιστική μετάβαση, όπου καταγράφονται μεγάλες αυξήσεις στις πιστώσεις για λογισμικό υπολογιστών κατά 954.000 ευρώ, στα 2.640.000 ευρώ. 
Εν προκειμένω, εάν καταλάβαμε σωστά, δεν έχει ακόμη δρομολογηθεί η μετάβαση από το πρωτόγονο απλογραφικό στο διπλογραφικό λογιστικό σύστημα, παρά τις δαπάνες που έχουν προηγηθεί και αυτές που προβλέπονται. Ενώ είναι κάτι που το ακούμε από το 2019 χωρίς να έχει ακόμη πραγματοποιηθεί. Αποτελεί πάντως μια πάγια πρότασή μας για ολόκληρο το Δημόσιο από την πρώτη μέρα που εισήλθαμε στη Βουλή, θεωρώντας πως είναι ένας από τους λόγους της μη αποτελεσματικής λειτουργίας, όχι της Βουλής, ολόκληρου του Δημοσίου.
Για όλα τα παραπάνω, εμείς δεν μπορούμε να δώσουμε λευκή επιταγή, οπότε καταψηφίζουμε τον Προϋπολογισμό του 2027.
Η πρότασή μας πάντως όσον αφορά τις δαπάνες της Βουλής, έτσι ώστε να μην υπάρχουν αυξομειώσεις και αντιθέσεις, θα ήταν να καθορίζονται με κάποιο ποσοστό επί των δημοσίων εσόδων, όπως ακριβώς οι επιχορηγήσεις των κομμάτων -εκεί δεν έχουμε ποτέ καμία αντίρρηση και δεν θα υπήρχε καμία διαφορά τη στιγμή που είναι καταγεγραμμένα ως ποσοστό- ένα ποσοστό που να πρέπει να είναι σταθερό και να μην αυξάνεται αυθαίρετα, όπως συμβαίνει με τον παρόντα προϋπολογισμό. Ας είναι 2%, 2,5% ή 3%, τουλάχιστον όμως να είναι σταθερό.
Κλείνοντας, θα επαναλάβουμε πως είναι άδικοι κάποιοι ισχυρισμοί σύμφωνα με τους οποίους οι Βουλευτές και η Βουλή δεν συμμετείχαν στη λιτότητα που επιβλήθηκε στην Ελλάδα. Αν και αυτή η λιτότητα, έτσι όπως εφαρμόστηκε με τα μνημόνια, όχι μόνο δεν βοήθησε την οικονομία μας, αλλά τελικά την κατέστρεψε. Μπορεί δε να μη χρεοκόπησε ξανά η Ελλάδα, αλλά χρεοκοπούν και χάνουν τα σπίτια τους καθημερινά όλο και περισσότεροι Έλληνες, μεταξύ άλλων λόγω της υπερφορολόγησής τους, χωρίς δυστυχώς να μειώνεται το χρέος, αφού από 299 δισεκατομμύρια ευρώ που ήταν το 2009, αυξήθηκε στα 427 δισεκατομμύρια ευρώ σήμερα, παρά το PSI και παρά όλα όσα προηγήθηκαν.
Σύμφωνα δε με τη μηνιαία έκθεση του ΙΟΒΕ, το 63% των Ελλήνων δυσκολεύεται πλέον να τα βγάλει πέρα, από 58% τον προηγούμενο μήνα. Δηλαδή, μέσα σε έναν μήνα, το ποσοστό των ανθρώπων που δυσκολεύεται να τα βγάλει πέρα αυξήθηκε κατά 5%, γεγονός που θα πρέπει να μας προβληματίζει ιδιαίτερα. 
Ακόμη χειρότερα, τα εξωτερικά μας ελλείμματα, που αποτελούν την αχίλλειο πτέρνα της ελληνικής οικονομίας, έχουν ξανά εκτοξευθεί μετά το 2019. Ήταν τότε της τάξης του ένα και κάτι τοις εκατό, και έχουν πάει στο 6%. Οπότε το μέλλον της πατρίδας μας, εάν δεν αλλάξει η πολιτική, δεν είναι καθόλου ευοίωνο. 
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Βιλιάρδο.
Τον λόγο έχει ο κ. Σπυρίδων Τσιρώνης από τη ΝΙΚΗ.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Κύριε Πρόεδρε της Βουλής, κυρίες και κύριοι συνάδελφοι, τη συζήτηση για τον Προϋπολογισμό της Βουλής του 2027 ως ΝΙΚΗ δεν την αντιμετωπίζουμε ως μια συζήτηση με απλή λογιστική διαδικασία, διότι πίσω από τους αριθμούς υπάρχουν πολιτικές επιλογές, πίσω από τις δαπάνες υπάρχουν πολιτικές προτεραιότητες και πίσω από τις προτεραιότητες αποκαλύπτεται ο τρόπος με τον οποίο αντιλαμβανόμαστε τη λειτουργία της δημοκρατίας.
Για εμάς στη ΝΙΚΗ η Βουλή δεν είναι ένας ακόμη διοικητικός οργανισμός, είναι ο κορυφαίος θεσμός της λαϊκής αντιπροσώπευσης και γι' αυτό οφείλει να αποτελεί υπόδειγμα χρηστής διαχείρισης, διαφάνειας, αξιοκρατίας και σεβασμού στο δημόσιο χρήμα, αλλά ταυτόχρονα και κοινωνικής προσφοράς και ευθύνης, ιδιαίτερα σήμερα, που η ελληνική οικογένεια δοκιμάζεται καθημερινά από την ακρίβεια, το στεγαστικό πρόβλημα και τη συρρίκνωση της αγοραστικής δύναμης. Δεν είναι δυνατόν να ζητούμε από τον Έλληνα πολίτη διαρκώς νέες θυσίες, χωρίς οι ίδιοι οι θεσμοί να αποδεικνύουν ότι κάθε ευρώ αξιοποιείται με υπευθυνότητα.
Περνώντας στο Ίδρυμα της Βουλής για τον Κοινοβουλευτισμό και τη Δημοκρατία, θα πω ότι πρόκειται για έναν θεσμό με σημαντική αποστολή, που οφείλει και υπηρετεί τη δημοκρατική παιδεία, την ιστορική γνώση και τη σύνδεση των νέων γενεών με τους θεσμούς. Για κάθε σημαντική δράση του Ιδρύματος, όμως, πρέπει να υπάρχουν σαφή στοιχεία, όχι μόνο για το ποιο είναι το κόστος των εκδηλώσεων ή το κόστος των εκδόσεων, αλλά και για το ποιες είναι οι διαδικασίες της επιλογής των συνεργατών, ποια είναι τα κριτήρια χρηματοδότησης των εκπαιδευτικών και πολιτιστικών προγραμμάτων, πόσοι μαθητές και πόσοι πολίτες πραγματικά ωφελούνται και, κυρίως, με ποια αντικειμενικά κριτήρια αξιολογείται το αποτέλεσμα.
Προφανώς δεν διατυπώνουμε κατηγορίες για τη διαχείριση του Ιδρύματος, απλά τονίζουμε ότι απαιτείται πλήρης διαφάνεια, ώστε να μη χρειάζεται κανείς να στηρίζεται σε διαβεβαιώσεις, αλλά να βασίζεται σε ελέγξιμα δεδομένα.
Και θέλω να σταθώ ιδιαίτερα στην πρόσβαση των νέων στις εκπαιδευτικές δράσεις της Βουλής. Και να σας συγχαρώ, κύριε Πρόεδρε, για τις ενέργειές σας, βάσει των οποίων ο ταχυδρομικός κώδικας και το πού μένει το κάθε παιδί δεν παίζουν ρόλο και με τις ενέργειές σας δώσατε προσβασιμότητα ακόμα και σε παιδιά απομακρυσμένων περιοχών. Βεβαίως να σταθώ και σε προγράμματα που ενισχύουν τη γνώση της ελληνικής συνταγματικής ιστορίας και της εθνικής μας πορείας για την ανάπτυξη της δημοκρατικής ευθύνης και συνείδησης. Διότι η παιδεία δεν μπορεί να είναι απλά μετάδοση πληροφοριών, πρέπει να είναι διαμόρφωση ελεύθερων, υπεύθυνων και συνειδητοποιημένων πολιτών, που τόσο πολύ έχουμε ανάγκη.
Γι' αυτό διαχρονικά η ΝΙΚΗ ζητά την πλήρη και κατανοητή δημοσιοποίηση των οικονομικών στοιχείων του Ιδρύματος της Βουλής, με συγκρίσιμα δεδομένα προηγουμένων ετών. Ζητάμε αναλυτικό απολογισμό όχι μόνο του κόστους, αλλά αν είναι δυνατόν και του αποτελέσματος των σημαντικότερων δράσεων, την  ισότιμη πρόσβαση των μαθητών της ελληνικής περιφέρειας στα εκπαιδευτικά προγράμματα και την ουσιαστική ανάδειξη της ελληνικής ιστορίας, της εθνικής μνήμης και της συνταγματικής μας παράδοσης, με σεβασμό στην επιστημονική τεκμηρίωση και στον πλουραλισμό. Είναι αυτονόητες προϋποθέσεις για ένα κοινοβούλιο που σέβεται τον εαυτό του αλλά και τον ελληνικό λαό.
Και ολοκληρώνω τη σκέψη μου υπογραμμίζοντας ότι ο ελληνικός λαός δεν έχει ανάγκη από έναν ακόμα θεσμό που θα του εξηγεί πόσο σημαντική είναι η δημοκρατία, έχει ανάγκη από θεσμούς που θα του αποδεικνύουν καθημερινά ότι η δημοκρατία λειτουργεί, και μάλιστα λειτουργεί προς όφελος του, ότι η φωνή του ακούγεται, ότι οι θυσίες του είναι σεβαστές, ότι η ιστορία δεν λησμονείται, ότι τα χρήματά του αξιοποιούνται με ευθύνη και, επίσης, ότι η Βουλή παραμένει πραγματικός θεματοφύλακας της λαϊκής κυριαρχίας.
Κλείνοντας, θέλω και εγώ με τη σειρά μου να ευχαριστήσω τους υπαλλήλους της Βουλής για την άριστη συνεργασία και ανταπόκριση σε κάθε μας αίτημα. Δεν είναι μόνο το ήθος και η ευσυνειδησία με το οποίο πράττετε, αλλά και το ποιοτικό αποτέλεσμα σε κάθε μας αίτημα. 
Κύριε Πρόεδρε, ένα μικρό παράπονο θα εκφράσω για τον χρόνο -το είπαν και άλλοι συνάδελφοι- της παράδοσης του Προϋπολογισμού. Τη στιγμή που μιλάμε για ψηφιακή μετάβαση, δεν τον έχουμε καν ηλεκτρονικά. Θα πρέπει και αυτό κάποια στιγμή να το παίρνουμε ηλεκτρονικά, να το λαμβάνουμε για να μπορέσουμε να το επεξεργαστούμε. Στους συνάδελφους της επαρχίας ήρθε στα χέρια μας ο προϋπολογισμός λίγες ώρες πριν τη μοναδική συνεδρίαση του έτους της Επιτροπής με ό,τι σημαίνει αυτό και είναι και ο λόγος που η Νίκη ψηφίζει ΠΑΡΩΝ και στα δύο.
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ.  Τσιρώνη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι δύο  μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο Αιγάλεω. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει από την Πλεύση Ελευθερίας ο κ. Αλέξανδρος Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Πρόεδρε της Βουλής, κυρίες και κύριοι Βουλευτές, η συζήτηση του Προϋπολογισμού της Βουλής κάθε χρόνο μας δίνει την ευκαιρία να αναλογιστούμε τι ρόλο διαδραματίζει η Βουλή των Ελλήνων μέσα στο ελληνικό πολιτικό σύστημα. 
Η Βουλή είναι, όπως ειπώθηκε, ο κορυφαίος θεσμός της αντιπροσωπευτικής δημοκρατίας σε κάθε χώρα και στη δική μας και ο ρόλος της είναι κρίσιμος στο να εμπεδώνει στην κοινωνία μια νοοτροπία και μια κουλτούρα ελέγχου της εκτελεστικής εξουσίας. Για όσους μας παρακολουθούν έξω από τη Βουλή, είναι σημαντικό να αντιλαμβάνονται ότι η Βουλή είναι διαφορετική από την Κυβέρνηση, από τον εκτελεστικό βραχίονα του κράτους και ότι στην πραγματικότητα αποτελεί στα κοινοβουλευτικά συστήματα τον θεσμό εκείνου του κράτους, ο οποίος βρίσκεται πιο κοντά από όλους στην κοινωνία -γιατί;-, γιατί απαρτίζεται από αντιπροσώπους που εκλέγει η κοινωνία απευθείας.
Επομένως, ο ρόλος που πρέπει να διαδραματίζει η Βουλή μέσα στο πολιτικό σύστημα είναι κρίσιμος και όσον αφορά την εμπέδωση και εμβάθυνση της δημοκρατίας, κάτι στο οποίο η Πλεύση Ελευθερίας πιστεύει βαθύτατα, αλλά θα πρέπει ταυτόχρονα να ενσαρκώνει τα ιδανικά της συμμετοχικής διαδικασίας στη λήψη αποφάσεων, που αποτελεί κεντρικό γνώρισμα της δημοκρατικής λειτουργίας. 
Ο Προϋπολογισμός της Βουλής των Ελλήνων συνεχίζει να είναι συγκριτικά μικρός σε σχέση με το πώς ήταν πριν από τη δεκαετία των μνημονίων και της κρίσης. Καταλαμβάνει τώρα με μια αύξηση που λαμβάνει χώρα φέτος κατά 9% περίπου λίγο πάνω από το 2 τοις χιλίοις του συνολικού ποσού των δαπανών της Κυβέρνησης για τα Υπουργεία και τις άλλες υπηρεσίες της Κυβέρνησης. Με άλλα λόγια, η Βουλή καταλαμβάνει ένα πάρα πολύ μικρό μέρος -το λέω και στα παιδιά που μας παρακολουθούν- των δαπανών της Κυβέρνησης κάθε χρόνο. Και η αλήθεια είναι ότι συγκρινόμενη με άλλα κοινοβουλευτικά συστήματα, για παράδειγμα με το βρετανικό, συνεχίζει ο προϋπολογισμός της Βουλής των Ελλήνων να έχει χαμηλό ποσοστό σχετικά με το σύνολο των δαπανών της Κυβέρνησης. Είναι θετικό, επομένως, το γεγονός ότι αυξάνονται οι δαπάνες της Βουλής και ότι φέτος για πρώτη φορά θα ξεπεράσει πάλι τα 200 εκατομμύρια ευρώ, κάτι το οποίο την επαναφέρει στη θέση που είχε πριν από τη δεκαετία της κρίσης και των μνημονίων. 
Είναι αλήθεια, επίσης, ότι το μεγαλύτερο τμήμα αυτού του Προϋπολογισμού κατευθύνεται προς τους μισθούς και τις αποδοχές των εργαζομένων, τους οποίους με την ευκαιρία αυτή θα ήθελα εκ μέρους της Πλεύσης Ελευθερίας να ευχαριστήσω για μια ακόμη φορά για το εξαιρετικό έργο που κάνουν και για τη συνεχή στήριξη που δείχνουν προς τους Βουλευτές κάθε μέρα και σε όλες τις περιπτώσεις.
Θα ήθελα, ωστόσο, να υπογραμμίσω εδώ ένα πρόβλημα που υπάρχει αναφορικά με τις αποδοχές των εργαζομένων, που καταλαμβάνουν το μεγαλύτερο μέρος, περίπου τα δύο τρίτα του Προϋπολογισμού της Βουλής, είναι ότι συνεχίζει να υπάρχει ένας σημαντικός αριθμός συμβάσεων οι οποίες είναι ορισμένου χρόνου. Και έχοντας πλέον διανύσει πάνω από τρία χρόνια στη Βουλή μαζί με την Πλεύση Ελευθερίας αντιλαμβανόμαστε ότι κάποιες από αυτές τις συμβάσεις ορισμένου χρόνου αφορούν υπαλλήλους της Βουλής, οι οποίοι καλύπτουν πάγιες λειτουργίες και θα έπρεπε οι συμβάσεις αυτές να είχαν γίνει αορίστου χρόνου.
Θα πρέπει επιπλέον να πω ότι έχοντας αφιερώσει κάποιο χρόνο να μελετήσω και να εξετάσω τα τετραγωνάκια αυτά, τα οποία αποτελούν τις διάφορες κατηγορίες δαπανών στον Προϋπολογισμό, υπάρχουν κάποιες δαπάνες όπου θεωρούμε πως θα μπορούσαν να γίνουν οικονομίες και κάποιες στις οποίες θεωρούμε πως θα μπορούσε να υπάρχει μεγαλύτερη διαφάνεια. 
Για παράδειγμα, σε μισθώματα, δηλαδή σε ενοίκια, η Βουλή με βάση τον Προϋπολογισμό του 2027 δίνει 4,5 εκατομμύρια ευρώ να νοικιάζει ακίνητα προφανώς και υπάρχουν και λοιπά μισθώματα της τάξης του 1,5 εκατομμυρίου ευρώ. Τέτοια ποσά από χρόνο σε χρόνο ενδεχομένως να ήταν πιο ορθολογικό να χρησιμοποιηθούν για να αγοραστούν κάποια κτήρια από τη Βουλή παρά να νοικιάζονται. Και, βεβαίως, η Βουλή δεν πρέπει να διαδραματίζει τον ρόλο του να χρηματοδοτεί ιδιώτες με έναν τρόπο ο οποίος να είναι ευνοϊκός σε ιδιώτες. Επομένως, εκεί που θα μπορούσαν να γίνουν οικονομίες θα ήταν σε πεδία όπου δεν δίνονται ενοίκια ή δεν καλύπτονται δαπάνες, οι οποίες ωφελούν προμήθειες που είναι υπερτιμημένες από ιδιώτες. 
Αυτή ήταν ενδεχομένως η πιο οξεία κριτική παρατήρηση που θα θέλαμε να κάνουμε. Υπάρχει άλλη μία σχετικά με τον τρόπο λειτουργίας του Ιδρύματος της Βουλής που είναι, αν θέλετε, ο πολιτιστικός οργανισμός -λέω για όσους μας παρακολουθούν απ’ έξω- της Βουλής. Η λειτουργία του, δυστυχώς, τα τελευταία χρόνια, πρέπει να πω -δεν ξέρω τι γινόταν παλιά- είναι αρκετά ξεκομμένη από την Αντιπολίτευση, τουλάχιστον από την Πλεύση Ελευθερίας, και θα ήταν πιο χρήσιμο, επειδή ακριβώς το Ίδρυμα της Βουλής παίζει έναν κρίσιμο ρόλο στο να καλλιεργεί μια κουλτούρα δημοκρατίας, αλλά και συνείδησης ανάμεσα στους πολίτες για τη σημασία του κοινοβουλευτισμού στην ιστορία της χώρας, θα ήταν χρήσιμο να υπάρχει στενότερη σύνδεση ανάμεσα στο Ίδρυμα της Βουλής και στα Κόμματα της Αντιπολίτευσης, της εκάστοτε Αντιπολίτευσης, αλλά και μια μεγαλύτερη, αν θέλετε, πολυφωνία στον τρόπο με τον οποίο διοργανώνει τα συνέδριά του ή τις ημερίδες, τα σεμινάρια, τις εκθέσεις κ.τ.λ., κάτι το οποίο θα βοηθούσε στη διεύρυνση της δημοκρατίας, κάτι το οποίο χρειαζόμαστε.
Η Πλεύση Ελευθερίας θα δηλώσει ΠΑΡΩΝ στον Απολογισμό και ΠΑΡΩΝ στον Προϋπολογισμό του 2027. 
Ευχαριστώ, κύριε Πρόεδρε. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Καζαμία. 
Τον λόγο έχει ο Πρόεδρος της Βουλής των Ελλήνων, ο κ. Νικήτας Κακλαμάνης. Μετά έχουμε άλλο κύκλο ομιλητών.
ΝΙΚΗΤΑΣ ΚΑΚΛΑΜΑΝΗΣ (Πρόεδρος της Βουλής):  Αγαπητοί μου, παίρνω τώρα τον λόγο γιατί πρέπει να φύγω για Κύπρο. Πάντα μιλάω τελευταίος. Έτσι πρέπει ο Πρόεδρος. Απλά σήμερα πρέπει να αναχωρήσω για Κύπρο και θέλω να ενημερώσω τη Βουλή ότι αύριο υπάρχει τριμερής συνάντηση σε επίπεδο Προέδρου Κοινοβουλίων Αιγύπτου, Κύπρου και Ελλάδος. Είναι έτσι και η συγκυρία που έρχεται και σε καλό momentum. Γι’ αυτό παίρνω τώρα τον λόγο, για να προλάβω να πάω αεροδρόμιο. 
Κατ’ αρχάς, θέλω να σας ευχαριστήσω όλους, και όσους υπερψηφίζετε και Απολογισμό και Προϋπολογισμό, αλλά και τους λίγους συναδέλφους που εκ μέρους των Κομμάτων τους εξέφρασαν κάποιες διαφορετικές απόψεις. 
Θα καταθέσω και για τα Πρακτικά της Βουλής αυτό που έδωσα -από ένα αντίγραφο- σε κάθε κόμμα εχθές στην Επιτροπή που συνεδριάσαμε.  Για πρώτη φορά στην ιστορία της Βουλής βγαίνουν αναλυτικά πεπραγμένα σε ό,τι αφορά το πού πήγαν τα λεφτά -είναι για το 2025-, πού δόθηκε και το τελευταίο ευρώ, με ποιον τρόπο δόθηκε, ποιος το είχε ζητήσει. Είναι καταγεγραμμένα εδώ. Το καταθέτω, για να υπάρχει και στα Πρακτικά της Βουλής. Αυτό γίνεται για πρώτη φορά. 
(Στο σημείο αυτό ο Πρόεδρος της Βουλής κ. Νικήτας Κακλαμάνης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Πολλοί συνάδελφοι ήτανε χθες στην Επιτροπή. Για τους λίγους που είναι -και τους ευχαριστώ- και σήμερα εδώ, ακούστε. 
Χάρηκα πάρα πολύ που όλα τα κόμματα ευχαριστήσατε τους υπαλλήλους της Βουλής, αλλά θέλω να υπενθυμίσω να μη μένουμε στις ευχαριστίες μόνο. Όταν εξήγγειλα ως Πρόεδρος ένα δίκαιο αίτημα που προκύπτει από υπάρχουσα νομοθεσία, υπήρξαν κόμματα που βγήκαν και με κατήγγειλαν λέγοντας μάλιστα ψέματα. 
Ενθυμείστε τι έγινε με το επίδομα ανθυγιεινής εργασίας στις καθαρίστριες και τους εργάτες της Βουλής. Μιλάμε δηλαδή για έναν αριθμό το πολύ εκατό ατόμων. Καταγγέλθηκα ότι έδωσα επίδομα ανθυγιεινής εργασίας στους στενογράφους, στους δουλεύοντες στα γραφεία, και εντός Βουλής και εκτός Βουλής. 
Δεν με ενδιαφέρει αυτό σε ό,τι με αφορά. Όμως, όταν ευχαριστούμε τους υπαλλήλους της Βουλής, να τους υπερασπιζόμαστε απέναντι σε μία μικρή μερίδα Τύπου που ψάχνουν αφορμή για να επιτεθούν γενικότερα στη Βουλή. Γιατί η Βουλή δεν είναι τα ντουβάρια. Η Βουλή είναι οι άνθρωποι που δουλεύουν μέσα σ’ αυτή, αυτοί που την εκπροσωπούν, εμείς κατ’ αρχάς, μετά από τη λαϊκή βούληση, και οι άνθρωποι που δουλεύουν για να αποδώσει η Βουλή. Δεν είναι τα ντουβάρια και το κτίριο. Είμαστε οι άνθρωποι. 
Προσωπικά άκουσα με πολλή προσοχή -εξάλλου, το ξέρει ότι και τον αγαπώ πολύ και τον εκτιμώ- τον Γιώργο τον Λαμπρούλη. Δεν συμφωνώ με τις απόψεις του Κομμουνιστικού Κόμματος σχετικά με τους Βουλευτές. 
Οι Βουλευτές είναι θεσμός. Οφείλουμε να τον προασπίζουμε, να κάνουμε τον κόσμο να μας αγαπά και να μας εκτιμά και θα πρέπει να ζούμε αξιοπρεπώς. Διότι διαφορετικά -το είπα και χθες στην Επιτροπή, το λέω σήμερα και στην Ολομέλεια-, αν συνεχιστεί αυτή η απαξίωση η γενικότερη…
Άκουσα που είπαν να παίρνουν μισθό όπως παίρνει ένας απλός εργαζόμενος. Ακούγεται ωραίο λεκτικά. Και οι συνάδελφοι από το ΚΚΕ κανονικά τον μισθό τους παίρνουν, απλά τα υπόλοιπα τα παίρνει το κόμμα. Όμως, δεν είναι έτσι τα πράγματα, γιατί τότε θα φτάσουμε κάποια στιγμή που μέσα σε αυτήν εδώ την Αίθουσα θα είναι μόνο, όπως το είπα, γόνοι πλουσίων οικογενειών και ανεπάγγελτοι. Αν θέλουμε μία τέτοια Βουλή, εντάξει. Εγώ προσωπικά διαφωνώ. 
Πράγματι, το είπε ο Αλέξανδρος ο Καζαμίας. Για πρώτη φορά μετά από δεκαπέντε χρόνια επιτέλους η Βουλή ξαναέγραψε μπροστά το «2», έστω και οριακά, 202 εκατομμύρια. 
Να ξέρετε -και το υπενθυμίζω-, όσον αφορά τους υπαλλήλους της Βουλής και τους Βουλευτές, ειδικά τους Βουλευτές, ότι δεν υπήρξε κατηγορία στην κοινωνία των Ελλήνων που στην περίοδο της κρίσης να υπέστη τέτοια μεγάλη μείωση. 
Ξέρετε οι συνάδελφοί μας που έπαιρναν σύνταξη από τη Βουλή πόσο μειώθηκε η σύνταξή τους; Όλοι έχετε φίλους συνταξιούχους Βουλευτές. Τους έχετε ρωτήσει; 70%. Για πείτε μου μια άλλη κατηγορία εργαζόμενου που μειώθηκε η σύνταξή του 70%. Και περίπου αντίστοιχη -όχι τόσο μεγάλη- η μισθοδοσία του Βουλευτού, που έκτοτε έμεινε καθηλωμένη. 
Αυτή είναι η αλήθεια και οφείλουμε να τη λέμε με σεβασμό στους Συνέλληνες και τις Συνελληνίδες και τους ανθρώπους που πράγματι έχουν πρόβλημα στη διαβίωσή τους αυτή τη στιγμή, αλλά όχι να θεωρείται ότι είναι κάτι το εξωγήινο η Βουλή, και σε ό,τι αφορά τους εργαζόμενους και σε ό,τι αφορά τους Βουλευτές. 
Σε ό,τι αφορά τους εργαζόμενους, επειδή είπα τα καλά λόγια και για το μέλλον, θέλω να σας ενημερώσω ότι έγινε η συνάντηση με τον Σύλλογο των εργαζομένων και τελείωσε εντός δέκα λεπτών, διότι ομόφωνα δέχθηκαν την εισήγηση την οποία τους έκανα για το 2027. Δεν αφορά τη συζήτηση σήμερα. Οι εργαζόμενοι αυτά που συμφωνήθηκαν θα τα δουν το 2027 και νομίζω ότι είναι απόλυτα δίκαια και τους αξίζουν. 
Επίσης, θέλω προς ενημέρωση δική σας να πω ότι λύθηκαν το 2026 δύο μεγάλα θέματα των εργαζομένων, το ένα με την ψήφο τη δική σας, και νομίζω ότι ήταν και ομόφωνη. Λύσαμε την επικουρική ασφάλιση μονίμων υπαλλήλων μετά από δέκα χρόνια. Υπήρχαν περίπου εξακόσιοι -δεν ξέρω πόσοι ήταν, κάπου τόσοι ήταν- υπάλληλοι που δεν είχαν επικουρική ασφάλιση. Ελύθη αυτό το πράγμα με το τελευταίο νομοσχέδιο της κυρίας Κεραμέως. 
Επίσης, και φέτος δώσαμε το μεγαλύτερο κίνητρο επίτευξης στόχων, το οποίο προκύπτει από τον νόμο. Και βεβαίως, δεν ήταν ότι τους κάναμε κάποια χάρη, το δικαιούνταν. Απλά η «χάρη» -η λέξη εντός εισαγωγικών- ήταν ότι αντί να τους το δώσουμε Οκτώβριο, τους το δώσαμε 1η Αυγούστου, για να μπορέσουν είτε να πάνε διακοπές με την οικογένειά τους είτε για όσους έχουν παιδιά μεγαλύτερα -φοιτητές- να έχουν λεφτά να δώσουν προκαταβολή για να νοικιάσουν σπίτι. Και επιχορηγήσαμε τον Σύλλογο με 600.000.
Θέλω επίσης να σας πω κάτι που δεν το είπα εχθές, ότι μέσα στο πρώτο εξάμηνο του 2027 θα μας παραδοθεί πλήρως ανακαινισμένη η Μπενάκειος Βιβλιοθήκη. Όταν εξελέγην Πρόεδρος βρήκα την εργολαβία σταματημένη, με τα γνωστά κόλπα των εργολάβων. Εν πάση περιπτώσει, μέσα στο πρώτο εξάμηνο του 2027 θα επαναλειτουργήσει. Και είναι πια ένα κόσμημα και για τη Βουλή, αλλά και για την Αθήνα. 
Επίσης -θα πω κάτι τώρα στον Αλέξανδρο-, το τριώροφο σπίτι στην οδό Φιλελλήνων κι αυτό μέσα στο 2027 θα παραδοθεί, θα πάνε οι υπηρεσίες της Βουλής εκεί και θα ξενοικιαστεί κτίριο που πληρώνουμε ενοίκια τώρα. Κι αυτή η εργολαβία ήτανε σταματημένη. 
Το κυριότερο και το μεγαλύτερο έργο, κατά την άποψή μου, είναι ότι μέχρι τέλος του έτους θα δείτε η Βουλή να περιβάλλεται από σκαλωσιές για να γίνει η αποκατάσταση των όψεων του Μεγάρου της Βουλής. Αυτό έχει να γίνει από την ημέρα που κτίστηκε αυτό το κτίριο, εκατόν ογδόντα χρόνια. Και βλέπετε τα μπαλώματα, με σοβάδες που πέφτουν ή με μάρμαρα που πέφτουν, και βάζουμε κόκκινες κορδέλες. 
Αυτό είναι ένα μεγάλο έργο 6 εκατομμυρίων. Η Βουλή πήρε τα μισά λεφτά από το Πράσινο Ταμείο, και τα άλλα μισά κατορθώσαμε και τα πήραμε από το ΕΣΠΑ. Δεν μπαίνουν από τον προϋπολογισμό της. Όμως, αυτό δεν σημαίνει ότι δεν είναι χρήματα, χρήματα είναι. Βέβαια, είναι έργο μεγάλο, που θα κρατήσει περίπου δύο χρόνια. Σας το λέω, για να έχετε υπομονή με τις σκαλωσιές.
Συνεχίζουμε την ενεργειακή αναβάθμιση -το είπε η κυρία Καζάνη- και ολοκληρώνεται αυτή. 
ΓΕΩΡΓΙΟΣ ΑΜΥΡΑΣ: Η πράσινη ταράτσα…
ΝΙΚΗΤΑΣ ΚΑΚΛΑΜΑΝΗΣ (Πρόεδρος της Βουλής): Η πράσινη ταράτσα -το άφησα, γιατί δεν την κάνει η Βουλή- γίνεται με δωρεά χορηγού. Ήδη, αν ανέβετε πάνω, θα δείτε ότι έχουν αποξηλωθεί όλα τα περιττά που υπήρχαν. Μέχρι που υπήρχαν και αντικείμενα που, επειδή δεν ξέραμε πού να τα βάλουμε, πηγαίναμε και τα βάζαμε πάνω στην ταράτσα. Δεν ξέρω πόσοι έχετε ανέβει πάνω στην ταράτσα. Αξίζει τον κόπο να ανέβετε. Αν και τώρα θα δείτε ότι αρχίζει να παίρνει άλλη μορφή. Αυτό γίνεται με χορηγία. Επομένως, μέσα στο πρώτο εξάμηνο του 2027 θα έχει και αυτό ολοκληρωθεί. 
Επίσης, σχετικά με το διπλογραφικό που είπε ο Βασίλης, η πρώτη του φάση, Βασίλη, έχει ολοκληρωθεί και εντός του μηνός θα ολοκληρωθεί και η δεύτερη φάση και θα βγει στον αέρα. Οπότε, προχωράει και αυτό. 
Επίσης, προχωράμε –νομίζω, σήμερα θα βγει σε διαγωνισμό- το ολοκληρωμένο πληροφοριακό σύστημα της Βουλής. Και βεβαίως, αγοράσαμε χίλιους διακόσιους ηλεκτρονικούς υπολογιστές. Αυτοί που είχαμε ήτανε δεκαπενταετίας, με αποτέλεσμα και να μην μπορούν οι υπάλληλοι να κάνουν τη δουλειά τους και να έχουμε αργοπορίες. Αυτό ήτανε μία δαπάνη 950.000. 
Σχετικά με κάποια έξοδα που ακούστηκαν, τις 500.000 παραπάνω για προβολή και αυτά, Βασίλη μου, αυτά είναι διότι η Ελλάδα θα έχει την Προεδρία. Η Βουλή μετέχει στις εκδηλώσεις της Προεδρίας του δευτέρου εξαμήνου. Έχει πολλές εκδηλώσεις από κοινού με την Προεδρία στο Καπνεργοστάσιο και γι’ αυτό υπάρχει αυτή η αύξηση των κονδυλίων στο συγκεκριμένο θέμα που είπες. Δεν είναι ότι το κάνουμε για να προβάλουμε τον εαυτό μας, αν και, κατά την άποψή μου, δεν είναι κακό να προβάλλεται και η Βουλή. 
Έχει γίνει, παραδείγματος χάριν, μια γιγαντιαία προσπάθεια, που έχει αρχίσει και αποδίδει καρπούς, για το τεράστιο πολιτιστικό έργο το οποίο γίνεται στο Καπνεργοστάσιο.
Είναι απίστευτο αυτό που γίνεται από όλη την Ελλάδα. Βεβαίως, σας υπενθυμίζω ότι δίνεται δωρεάν. Και εδώ, είναι ένα θέμα που θα συζητήσουμε στις αλλαγές στον Κανονισμό. Το να δοθεί δωρεάν σε νέους καλλιτέχνες, καμία αντίρρηση. Να δοθεί δωρεάν σε κοινωνικούς φορείς, καμία αντίρρηση. Όμως, μάς το ζητούν -και το έχουν πάρει- μεγάλες εταιρείες όπως είναι η «LAMDA Development», τα μεγάλα κανάλια. Δεν αντιλαμβάνομαι γιατί εκεί πρέπει να είναι δωρεάν. Με βάση τον υπάρχοντα Κανονισμό, δυστυχώς, η Βουλή απαγορεύεται να εισπράξει έστω και ένα ευρώ. Αυτό νομίζω ότι πρέπει να το δούμε. Δωρεάν εκεί που πρέπει και να πληρώνουν το αντίτιμο που πληρώνουν όταν πηγαίνουν αλλού, εκεί που πρέπει. Σας το λέω να το βάλετε στο μυαλό σας. Θα το συζητήσουμε όταν θα έρθει η ώρα. 
Και επειδή πρέπει να είμαι προσεκτικός, αφού έβαλα τον κόφτη, να μην φάω χρόνο μεγαλύτερο, θέλω και εγώ να ευχαριστήσω, κατ’ αρχάς, τον Γενικό Γραμματέα της Βουλής. Τα 202 εκατομμύρια, ούτε ξέρω πόσες φορές πήγε απέναντι με τον κ. Πετραλιά, για να τα πετύχει. Εγώ του έλεγα «θέλω αυτό, θέλω αυτό, θέλω αυτό», αλλά δεν πήγαινα απέναντι. Ο Μπαγιώκος πήγαινε απέναντι. 
Θέλω και εγώ να ευχαριστήσω τους υπαλλήλους της Βουλής. Εμείς, όλοι οι Βουλευτές, θέλω να ξέρετε ότι σας θεωρούμε συνεργάτες μας. Επίσης, θέλω να ευχαριστήσω και όλα τα κόμματα, για τη στάση που κρατήσατε και σήμερα στον Απολογισμό και τον Προϋπολογισμό. 
Και επειδή σας είπα για το Καπνεργοστάσιο, το Καπνεργοστάσιο, εξαιτίας μιας χορηγίας πριν χρόνια του κ. Δασκαλόπουλου, που βεβαίως ήθελε να πάρει ένα κομμάτι του Καπνεργοστασίου για μια εκπληκτική έκθεση που την κράτησε ένα χρόνο και ξόδεψε 2,5 εκατομμύρια, είναι λειτουργικό. Αυτό είναι 22.500 τετραγωνικά και αξιοποιήσιμα σήμερα -νομίζω- είναι λιγότερα από τα μισά. Χρειάζεται, λοιπόν, μία μελέτη που είναι κοστοβόρα. Θα κοστίσει γύρω στα 6 εκατομμύρια, με 7 εκατομμύρια η μελέτη, για να αξιοποιηθεί, αφού αναβαθμιστεί και ανακαινιστεί ολόκληρο το Καπνεργοστάσιο. Θα ξεκινήσω με την προσπάθεια αυτή, μήπως και βρούμε τα λεφτά από το Υπουργείο Οικονομικών για τη μελέτη. Αν το πετύχουμε αυτό, θα είναι ένα όνειρο, διότι το Καπνεργοστάσιο δεν θα έχει να ζηλέψει τίποτα, όταν ολοκληρωθεί, από το Κέντρο Πομπιντού στο Παρίσι. Θα είναι ο φάρος του πολιτισμού στην Ελλάδα και θα ανήκει στη Βουλή. 
Και εδώ, θέλω να ευχαριστήσω τον συνεπώνυμό μου, πρώην Πρόεδρο της Βουλής, διότι όλα αυτά που ακούσατε, και το κτίριο της οδού Φιλελλήνων που σας είπα και το Καπνεργοστάσιο, αγοράστηκαν επί των ημερών του. Και τι δεν είχε ακούσει τότε για τις αγορές αυτές. Τώρα, όμως, όλοι υπερηφανευόμαστε για το Καπνεργοστάσιο. Άρα, για να μην τα ξεχνάμε αυτά, να τα θυμίζουμε και να τα λέμε.
Με αυτά, λοιπόν, τα λίγα -δεν θέλω να σας κουράσω- θα κλείσω. Ευχαριστώ πολύ για την ευρύτατη έγκριση του Απολογισμού. Νομίζω, μου είπε ο κ. Μπαγιώκος ότι κατά τα 4/5 εγκρίνατε θετικά τον Απολογισμό, ο οποίος με βάση τον Κανονισμό δεν χρειαζόταν να έρθει στην Ολομέλεια. Όμως, έκρινα να έρθει, όχι για να τα ακούσουμε εμείς, αλλά για να τα ακούσουν οι δημοσιογράφοι, συνεργάτες και αυτοί του Κοινοβουλίου, για να μπορέσουν να τα προβάλουν προς τα έξω. Είναι η ωραία πλευρά της Βουλής. Η Βουλή δεν είναι μόνο τα «γαλλικά» που ανταλλάσσουμε μεταξύ μας και γίνονται πρώτη είδηση στα κανάλια. Η Βουλή έχει και την άλλη όψη της, που είναι η ωραία όψη, αυτή που όλοι είπατε και είπα και εγώ, η οποία δυστυχώς, ούτε προβάλλεται ούτε ακούγεται. Δεν θέλω να πω γι’ αυτό ποιοι φταίμε.
Ευχαριστώ πολύ. Και του χρόνου να είμαστε εδώ πάλι.
(Χειροκροτήματα)
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Να ευχαριστήσουμε κι εμείς θερμά τον κύριο Πρόεδρο και για τη μέχρι σήμερα προσφορά του και για τους φιλόδοξους στόχους που έθεσε για την επόμενη χρονιά. 
Θα συνεχίσουμε με τον κύκλο των ομιλητών. Στη συνέχεια, θα περάσουμε στους Κοινοβουλευτικούς Εκπροσώπους, όσοι φυσικά το επιθυμούν. 
Τον λόγο έχει ο κ. Γεώργιος Αμυράς από τη Νέα Δημοκρατία. 
ΓΕΩΡΓΙΟΣ ΑΜΥΡΑΣ: Ευχαριστώ, κύριε Πρόεδρε. 
Αγαπητέ, κύριε Πρόεδρε, κύριε Κακλαμάνη, φίλες και φίλοι συνάδελφοι, ο κοινοβουλευτισμός έχει ως εγγενή στοιχεία τη λογοδοσία και τη διαφάνεια. Και αυτό κάνουμε σήμερα. Λογοδοτούμε μέσα σε ένα πλαίσιο διαφάνειας για τα πεπραγμένα, όσον αφορά τις δαπάνες της Βουλής το 2025 και τον Προϋπολογισμό των δαπανών του Κοινοβουλίου για το 2027. 
[bookmark: _Hlk245200220]Πολύ σωστά, χθες στην Επιτροπή ο Πρόεδρος αναρωτήθηκε ρητορικά, πόσο κοστίζει στον Έλληνα φορολογούμενο το Κοινοβούλιο, οι δράσεις του, η χρηματοδότησή του. Κοστίζει 2‰, δηλαδή, για κάθε χίλια ευρώ που το κράτος ξοδεύει για γέφυρες, για μισθούς, για συντάξεις, για όλες τις δαπάνες, τα 2 ευρώ πηγαίνουν στο ελληνικό Κοινοβούλιο. 
Γι’ αυτό το, 2‰,  κύριε Πρόεδρε, έψαξα να βρω τι γίνεται στα υπόλοιπα κοινοβούλια της Ευρώπης. Είμαστε πολύ χαμηλότερα από άλλα κοινοβούλια, όσον αφορά τον προϋπολογισμό σε σχέση με τις κρατικές δαπάνες. Στην Ιταλία είναι πολύ παραπάνω. Εκεί έχουν και Γερουσία. Το ίδιο και στη Γαλλία που έχουν Εθνοσυνέλευση και επίσης, Γερουσία. Η Γερμανία, η Αυστρία, η Πορτογαλία που είναι στα ίδια μεγέθη με εμάς είναι πολύ ψηλότερα. 
Ο Προϋπολογισμός, λοιπόν, για το 2027 έχει μία μικρή αύξηση από τα 184.900.000 ευρώ πέρυσι, θα πάμε στα 202.900.000 ευρώ. Εδώ, καλό είναι να επισημάνουμε ότι το 75% αυτού του Προϋπολογισμού πηγαίνει σε ανελαστικές δαπάνες, δηλαδή στους μισθούς, στις αμοιβές των υπαλλήλων που εργάζονται εδώ, στο Κοινοβούλιο. Στο Κοινοβούλιο έχουμε εξακόσιους έντεκα μόνιμους υπαλλήλους. Οι υπόλοιποι είναι υπάλληλοι που συνδέονται με ιδιωτικές συμβάσεις ορισμένου χρόνου. Επίσης, δεν έχουν καλυφθεί και όλες οι οργανικές θέσεις της Βουλής. 
Από το έργο του κοινοβουλευτισμού, πέραν βεβαίως του αυτονόητου και του σημαντικού της νομοθέτησης, θέλω εγώ να επισημάνω δυο, τρία κοινωνικής και πολιτισμικής, έτσι θα έλεγα, εμβέλειας έργα, όπως είναι, για παράδειγμα το Καπνεργοστάσιο. Τα είπε πολύ καλύτερα ο Πρόεδρος. Εκεί, τα πάντα είναι δωρεάν και είναι όντως, ένα κόσμημα πολιτισμικής αφύπνισης όλης της Ελλάδας. Εγώ θα ήθελα να επισημάνω μερικές ακόμα από τις προσφορές και τα έργα του Κοινοβουλίου μας. 
Για παράδειγμα, κάναμε αγορά τεσσάρων χειρουργικών τραπεζών στον Ερυθρό Σταυρό, που ανακαινίζει τα τέσσερα χειρουργεία του, που είχε να τα ανακαινίσει και να τα αντικαταστήσει εδώ και τριάντα πέντε χρόνια. Την προμήθεια δεκαέξι νοσοκομειακών κλινών στο Νοσοκομείο «Αλεξάνδρα», όπως επίσης και την προμήθεια των δεκαεπτά από τις τριάντα οδοντιατρικές καρέκλες που χρειάζονται οι προπτυχιακοί και μεταπτυχιακοί φοιτητές στην Οδοντιατρική Σχολή του Πανεπιστημίου Αθηνών. 
Κάτι πάρα πολύ σημαντικό είναι η ανακαίνιση των κοιτώνων και των γηπέδων και του χώρου των αθλοπαιδιών στις φυλακές ανηλίκων του Αυλώνα. Αυτό είναι έργο του ελληνικού Κοινοβουλίου και νομίζω έχει μια πάρα πολύ μεγάλη σημασία.
Επισημαίνω, επίσης, μερικά ακόμα έργα, πολύ σημαντικά, που δείχνουν την άμεση και ουσιαστική σύνδεση του ελληνικού Κοινοβουλίου με την ελληνική κοινωνία. Πρώτα απ’ όλα, να πούμε ότι η ελληνική Βουλή είναι ο πρώτος δημόσιος φορέας, από το σύνολο του Δημοσίου, που έχει συνδεθεί με τον «Φάρο», τον υπερυπολογιστή δηλαδή της τεχνητής νοημοσύνης στο Λαύριο. Αυτό είναι πάρα πολύ σημαντικό. Συνδέεται, επίσης και με την ψηφιακή αναβάθμιση των πληροφοριακών συστημάτων του Κοινοβουλίου, ώστε να βρισκόμαστε στο σημείο τεχνολογικής ακμής, στην ανάληψη της Ελληνικής Προεδρίας του Συμβουλίου της Ευρωπαϊκής Ένωσης, το δεύτερο εξάμηνο του 2027, όπου θα έχουμε πάρα πολλές διακοινοβουλευτικές συνεδριάσεις. 
Τώρα, κυρίες και κύριοι συνάδελφοι, πολύ σημαντικό, το οποίο πρέπει να τονίσουμε, είναι ότι από τον Προϋπολογισμό, από τα χρήματα που η ελληνική Βουλή έχει δαπανήσει, ολοκληρώθηκε το έργο της διοργάνωσης της Μόνιμης Ελληνικής Έκθεσης στο Κρατικό Μουσείο Άουσβιτς-Μπίρκεναου της Πολωνίας, στο Μπλοκ 18Α. Πρόκειται για ένα εξαιρετικά σημαντικό έργο αυτό διεθνώς, παγκοσμίως. 
Κυρίες και κύριοι συνάδελφοι, είπε ο Πρόεδρος για την Πράσινη Ταράτσα. Αγαπητέ, κύριε Κακλαμάνη, κύριε Πρόεδρε, όταν πρωτοεξελέγην το 2015, η πρώτη μου κοινοβουλευτική πρόταση, η πρώτη μου κοινοβουλευτική αναφορά και εργασία, ήταν να προτείνω στην τότε Πρόεδρο, στην κ. Κωνσταντοπούλου, και μετά στον κ. Βούτση, τον τότε Πρόεδρο, να κάνουμε πράσινη την ταράτσα. Το είχα προτείνει και στον Δήμο Αθηναίων, όταν είχα πρωτοεκλεγεί εκεί. Δεν εισακουστήκαμε τότε, αγαπητέ κύριε Κακλαμάνη. Χαίρομαι πολύ που μετά από χρόνια βλέπω ότι, χάρη στη δική σας προφανώς πρόθεση να προχωρήσετε τα πράγματα μπροστά, θα έχουμε και το πρασίνισμα της ταράτσας της Ελληνικής Βουλής, που πέραν της ενεργειακής αναβάθμισης, θα είναι και ένα παράδειγμα για την υπόλοιπη Ελλάδα. 

Κυρίες και κύριοι συνάδελφοι -και με αυτό θέλω να κλείσω- ο κοινοβουλευτισμός σαφέστατα βρίσκεται μεταξύ, θα έλεγα, πολλών πυρών, τα περισσότερα εκ των οποίων προέρχονται από πηγές λαϊκισμού. Ο κοινοβουλευτισμός μπορεί να σταθεί και στέκεται στο ύψος του με την παραγωγή του νομοθετικού έργου, με την ποιότητα του πολιτικού λόγου και με τις συμπεριφορές των Βουλευτών.
Και σας θυμίζω ότι πέρασαν από αυτά εδώ τα έδρανα εκείνοι οι φασίστες της Χρυσής Αυγής και ο κοινοβουλευτισμός στάθηκε όρθιος. Οι Βουλευτές μείναμε στο ύψος των περιστάσεων που απαιτεί η προάσπιση της δημοκρατίας.
Επομένως, αξιότιμε κύριε Πρόεδρε της Βουλής και κυρίες και κύριοι συνάδελφοι, ενώπιόν σας γίνεται αυτή η κουβέντα. Καλώ το σύνολο των ελληνικών κομμάτων, όλες τις πτέρυγες, να υπερψηφίσουν αυτόν τον Προϋπολογισμό και να πορευτούμε, προασπίζοντας τον κοινοβουλευτισμό με κάθε τρόπο.
Σας ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Αμυρά.
Τον λόγο έχει η κ. Ελένη Βατσινά από το ΠΑΣΟΚ.
ΕΛΕΝΗ ΒΑΤΣΙΝΑ: Ευχαριστώ, κύριε Πρόεδρε.
Κυρίες και κύριοι συνάδελφοι, η λειτουργία της Βουλής των Ελλήνων δεν περιορίζεται στις κοινοβουλευτικές διαδικασίες και στις ψηφοφορίες. Η Βουλή είναι ο θεσμός εκείνος μέσα από τον οποίο αποτυπώνεται η ποιότητα της δημοκρατίας και τελικά, ο σεβασμός της πολιτείας απέναντι στους πολίτες. Και ακριβώς γι’ αυτό, η ευθύνη όλων μας είναι ιδιαίτερα μεγάλη. Η θεσμική ανεξαρτησία του Κοινοβουλίου και η σωστή διαχείριση των οικονομικών θέτουν τις προϋποθέσεις της αξιοπιστίας του.
Ο Προϋπολογισμός της Βουλής, επομένως, είναι μια τυπική οικονομική αποτύπωση εσόδων και δαπανών, αλλά και μια έμπρακτη ορθή διαχείριση του δημόσιου χρήματος. Η φετινή συζήτηση πραγματοποιείται σε ένα ιδιαίτερα απαιτητικό περιβάλλον, οικονομικό και κοινωνικό. Η ακρίβεια εξακολουθεί να αποτελεί μια από τις μεγαλύτερες πιέσεις στην καθημερινότητα των πολιτών, χωρίς να έχουν βρεθεί λύσεις για αυτή. Το κόστος των βασικών αγαθών εξακολουθεί να επιβαρύνει σημαντικά τα ελληνικά νοικοκυριά. Για πολλές οικογένειες, η διαχείριση του μηνιαίου εισοδήματος είναι μια διαρκής άσκηση περιορισμών.
Σε αυτό το περιβάλλον, η διαχείριση κάθε δημόσιου πόρου αποκτά ακόμη μεγαλύτερη σημασία. Η Κυβέρνηση παρουσιάζει, φυσικά, θετικούς δημοσιονομικούς δείκτες, πλεονάσματα και ρυθμούς ανάπτυξης. Είναι αυτό κάτι που μπορεί να αποτυπωθεί και στις καλύτερες συνθήκες ζωής μας; Δυστυχώς, όχι. Είναι αυτό κάτι που μπορεί να αποτυπωθεί στην ουσιαστική ενίσχυση του διαθέσιμου εισοδήματος των πολιτών; Επίσης, όχι.
Και εδώ ακριβώς εντοπίζεται μια βασική αδυναμία της κυβερνητικής οικονομικής πολιτικής. Η επιλογή της Κυβέρνησης να παρουσιάζει μια εικόνα συνολικής οικονομικής επιτυχίας την έχει οδηγήσει σε πολιτικό αδιέξοδο, την ώρα που ένα σημαντικό μέρος της κοινωνίας δυσκολεύεται να ανταποκριθεί ακόμη και στις βασικές του υποχρεώσεις.
Σε αυτή την αντιπαράθεση μπορεί να μην επεκταθούμε σήμερα, όμως γνωρίζετε ότι για το ΠΑΣΟΚ, είναι διαρκής και επίμονη. Είναι η ανάγκη του ελληνικού λαού να γνωρίζει ότι, για να καλείστε να διευθετήσετε ορθά τα του οίκου, δεν έχετε ξεχάσει ότι επείγει να διευθετήσετε και αυτά που αφορούν στην Ελληνίδα και τον Έλληνα πολίτη.
Ξεκινώντας από αυτόν τον Προϋπολογισμό, θα φτάσουμε βήμα-βήμα και στις επιλογές, τις προτεραιότητες και τις αδυναμίες της κυβερνητικής οικονομικής πολιτικής κατά τη συζήτηση του Κρατικού Προϋπολογισμού. Για το ΠΑΣΟΚ, είναι σημαντικό να τονιστεί ότι η οικονομική διαχείριση ενός θεσμού, όπως η Βουλή, οφείλει να αντανακλά ακριβώς αυτή την αντίληψη. Κάθε ευρώ δημόσιου χρήματος πρέπει να αξιοποιείται με τρόπο αναλογικό και ουσιαστικό. Διαφορετικά, δεν υπάρχει διαφάνεια.
Και επιτρέψτε μου να υπογραμμίσω ότι η διαφάνεια δεν είναι μόνο η λογιστική ορθότητα, αλλά ένας συνολικός έλεγχος των επιλογών και των δαπανών. Ξέρετε τι απαντά ο Έλληνας στο ερώτημα ποια είναι τα μεγαλύτερα προβλήματα της χώρας μας; Η οικονομική ζωή και η διαφάνεια.
Το ΠΑΣΟΚ έχει επανειλημμένα αναδείξει ζητήματα που αφορούν στην ανάγκη διασφάλισης της αξιοπιστίας του Κοινοβουλίου, είτε αυτό έχει να κάνει με τους πόρους είτε αυτό έχει να κάνει με τους θεσμούς εν γένει. Η Βουλή των τριακοσίων ξεκινά με αφετηρία σκιών στη θεσμική της κατοχύρωση, όταν με πρωτοβουλία, μάλλον με λυσσώδη ορμή, της Κυβέρνησης μιλάμε για μια Βουλή των διακοσίων ενενήντα εφτά, όταν, εν συνεχεία, στην ίδια θητεία αυτής της Κυβέρνησης είχαμε εναλλαγή θεσμών στα ίδια πρόσωπα, δίνοντας έτσι μια εικόνα κλειστής κάστας για τις επιλογές της Κυβέρνησης και όταν, τέλος, σε μια Βουλή με περισσότερα κόμματα, όπως αυτή από το 2023 έως τώρα βρίσκει η Πλειοψηφία την ευκαιρία να επισπεύδονται οι κοινοβουλευτικές διαδικασίες και άρα, να ακούγονται λιγότερες φωνές, είτε της Αντιπολίτευσης είτε των φορέων στις Επιτροπές.
Δεν αρκεί, λοιπόν, να είναι νόμιμες οι αποφάσεις. Πρέπει οι αποφάσεις μας να είναι θεσμικά ορθές και να μην αφήνουν περιθώρια αμφισβήτησης ως προς τα κριτήρια, τη σκοπιμότητα και την ισονομία που τις διέπουν.
Σε ό,τι αφορά τις επιμέρους προβλέψεις του Προϋπολογισμού, είναι αυτονόητο ότι οι μισθολογικές υποχρεώσεις, η τεχνολογική αναβάθμιση και η ενίσχυση των κοινοβουλευτικών λειτουργιών πρέπει να αντιμετωπίζονται με ρεαλισμό. Ιδιαίτερη σημασία έχει, επίσης, η συνέχιση των επενδύσεων στον ψηφιακό μετασχηματισμό, στην ενεργειακή αναβάθμιση των εγκαταστάσεων και στην περιβαλλοντική λειτουργία του Κοινοβουλίου. Αποτελούν αναγκαίες προϋποθέσεις για μια σύγχρονη, αποτελεσματική και υπεύθυνη δημόσια διοίκηση.
Η Βουλή οφείλει να δίνει αυτό το παράδειγμα. Να αποδεικνύει ότι μπορεί να λειτουργεί με σύγχρονα εργαλεία, με ουσιαστική αξιοποίηση των δημόσιων πόρων, αλλά και με περιορισμό της γραφειοκρατίας.
Παράλληλα, οφείλουμε να δώσουμε έμφαση στην προστασία της κοινοβουλευτικής δραστηριότητας από σύγχρονες απειλές. Επαναφέρουμε, συνεπώς, την ανάγκη δημιουργίας ενός ολοκληρωμένου μηχανισμού προστασίας των ηλεκτρονικών συσκευών και των επικοινωνιών των Βουλευτών από κακόβουλα λογισμικά και απόπειρες παραβίασης. Η προστασία της κοινοβουλευτικής λειτουργίας δεν είναι ένα προαιρετικό τεχνολογικό μέτρο, αλλά αναγκαίο μέτρο για το μέλλον μας.
Κλείνοντας, κύριε Πρόεδρε, θα ήθελα να αναγνωρίσω τη συμβολή των εργαζομένων, των υπηρεσιών της Βουλής και των επιστημονικών μας συνεργατών. Η εύρυθμη λειτουργία του Κοινοβουλίου δεν είναι αυτονόητη, αλλά στηρίζεται σε ανθρώπους νύχτα και μέρα. Χωρίς αυτούς, η υποστήριξη του κοινοβουλευτικού ελέγχου, η επεξεργασία σύνθετων διοικητικών και οικονομικών ζητημάτων και η άμεση ανταπόκριση στις ανάγκες των Βουλευτών, στηρίζονται σε μεγάλο βαθμό στην επιστημονική επάρκεια και τον επαγγελματισμό των ανθρώπων αυτών. Γι’ αυτό, η αναβάθμιση των υπηρεσιών του Κοινοβουλίου αφορά και αυτούς τους ανθρώπους.
Θέλω, λοιπόν, να κλείσω με μια βασική επισήμανση: Η Βουλή δεν μπορεί να ζητά από την κοινωνία εμπιστοσύνη, υπευθυνότητα και σεβασμό στους θεσμούς, εάν δεν αποδεικνύει καθημερινά ότι εφαρμόζει πρώτη αυτές τις αρχές. Ο Προϋπολογισμός της είναι μια δήλωση θεσμικής αυτογνωσίας και σεβασμού προς τον φορολογούμενο πολίτη.
Το ΠΑΣΟΚ αντιμετωπίζει τη σημερινή συζήτηση με θεσμική υπευθυνότητα, αλλά και με την αυστηρότητα που επιβάλλει ο ρόλος της Αξιωματικής Αντιπολίτευσης. Η θετική μας στάση απέναντι στον Προϋπολογισμό της Βουλής δεν συνιστά «λευκή επιταγή». Συνοδεύεται από την απαίτηση για διαρκή έλεγχο, διαφάνεια και λογοδοσία. Διότι η εμπιστοσύνη στους θεσμούς, τους θεσμούς που αυτή η Κυβέρνηση αγνόησε σε πάρα πολλά σημεία της θητείας της, κερδίζεται μέσα από τις πράξεις και τις καθημερινές επιλογές μας.
Η δημοκρατία δεν ήταν πάντα δεδομένη. Όπως την κερδίσαμε έτσι πρέπει να την τιμάμε σε κάθε μας βήμα και κάθε μας επιλογή.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε την κ. Βατσινά.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και τρεις συνοδοί εκπαιδευτικοί από το 1ο Επαγγελματικό Λύκειο Υμηττού.
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Θα κλείσουμε τον κύκλο των ομιλητών με τον κ. Γεώργιο Γαβρήλο.
Κύριε συνάδελφε, έχετε τον λόγο.
ΓΕΩΡΓΙΟΣ ΓΑΒΡΗΛΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, συζητάμε σήμερα τον Προϋπολογισμό της Βουλής για το 2027, αλλά δεν πρέπει να διαφεύγει της προσοχής μας ότι δεν είναι ξεκομμένος από τον Προϋπολογισμό του Κράτους, που ήδη έχουμε το προσχέδιο και θα συζητηθεί στις αρμόδιες Επιτροπές και στην Ολομέλεια στην ώρα του.
Και ασφαλώς, όλοι σήμερα ακούστηκε ότι είμαστε ικανοποιημένοι με τα 202 εκατομμύρια ευρώ που διατίθενται από τον Προϋπολογισμό για τα έξοδα της Βουλής, αλλά δεν πρέπει να διαφεύγει της προσοχής μας ότι για το 2026 είχαμε μια αύξηση των εσόδων της Γενικής Κυβέρνησης, είχαμε μια αύξηση των πλεονασμάτων και αυτό οφειλόταν στην υπερφορολόγηση των Ελλήνων πολιτών και εργαζομένων, όπως άλλωστε είναι και οι εργαζόμενοι της Βουλής.
Δεν πρέπει να διαφεύγει της προσοχής μας ότι αυτά τα χρόνια διαχειριστήκαμε γύρω στα 70 δισεκατομμύρια ευρώ από το Ταμείο Ανάκαμψης, από το ΕΣΠΑ, χρήματα που οφείλουμε να διαχειριζόμαστε με διαφάνεια και να μη μένει γκρίζα ζώνη σε καμία πρωτοβουλία, είτε κυβερνητική είτε ακόμη και στα πλαίσια των υπόλοιπων θεσμών για τη διαχείριση αυτού του δημοσίου χρήματος.
Με αυτές τις εισαγωγικές σκέψεις, θα ήθελα να τονίσω την ανάγκη από το 50% που σήμερα λέμε ότι είναι οι μισθολογικές ανάγκες της Βουλής, να δούμε τελικά -κλείνοντας τα αυτιά και στον λαϊκισμό που επικρατεί, λόγω και της οικονομικής πίεσης που υπάρχει στα ελληνικά νοικοκυριά, στην ελληνική κοινωνία- όλα αυτά που ακούγονται κατά καιρούς για τους υπαλλήλους της Βουλής και τις αποδοχές τους, χωρίς να αμφισβητώ, πράγματι, την οικονομική πίεση που δέχεται ο κάθε εργαζόμενος σε αυτή τη χώρα, όταν το 70% των εργαζομένων της χώρας έχει εισοδήματα κάτω από 1.000 ευρώ.
Όμως, νομίζω ότι, αν θέλουμε να περιφρουρήσουμε αυτόν τον σημαντικό θεσμό της Ελληνικής Δημοκρατίας, που είναι το Ελληνικό Κοινοβούλιο, πρέπει να δούμε πώς θα στηρίξουμε τον εργαζόμενο της Βουλής, όχι μόνο μισθολογικά, αλλά και με την εισαγωγή των νέων τεχνολογιών, του ψηφιακού μετασχηματισμού και στη Βουλή, όταν η παραγωγικότητα στη χώρα μας βλέπουμε ότι χάνει θέσεις εργασίας στον γενικότερο καταμερισμό εργασίας.
Γιατί συμβαίνει αυτό; Διότι δεν έχουμε εκσυγχρονίσει τις τεχνολογίες μας, παρότι δαπανήθηκαν δισεκατομμύρια τα τελευταία χρόνια και υπάρχουν ερωτηματικά και γκρίζες ζώνες για τον τρόπο που αξιοποιήθηκαν αυτά τα χρήματα, όταν δεν ετοιμάσαμε τους εργαζόμενους μας στο σύνολο της οικονομίας, στηρίζοντάς τους με νέες δεξιότητες, προκειμένου να αυξηθεί και η παραγωγικότητα της χώρας και να έχουμε -αν θέλετε- και καλύτερους μισθούς.
Άρα, πρέπει να σταθούμε στο ανθρώπινο δυναμικό της Βουλής, πρέπει να δούμε πώς θα έχουμε κάλυψη των κενών θέσεων με σταθερές θέσεις εργασίας, έτσι ώστε να ανακουφιστεί αυτό το προσωπικό και να κάνει ασφαλώς και πολύ καλύτερα τη δική του δουλειά, αλλά ουσιαστικά τη δική μας δουλειά, των Βουλευτών και της Ελληνικής Δημοκρατίας.
Το δεύτερο σημαντικό θέμα που θα έπρεπε να δούμε είναι μέσα από τις δαπάνες του Προϋπολογισμού της Βουλής, πώς η Βουλή θα αποκτήσει μεγαλύτερη εξωστρέφεια. Και εδώ, βέβαια, σημαντικό ρόλο μπορεί να παίξει το Ίδρυμα. Και μπορεί να παίξει το Ίδρυμα σήμερα που οι σειρήνες του σκοταδισμού σε όλον τον πλανήτη και κυρίως στην Ευρώπη, με τα νέα παιδιά, τη νέα γενιά, έχουν φτάσει να ηχούν και στα αυτιά μας. Δεν μπορεί τα γυμναστήρια ή κάποιοι άλλοι χώροι, περίεργοι χώροι, να στρατολογούν τη νέα γενιά σε αντιδημοκρατικές κατευθύνσεις.
Είναι δική μας δουλειά και μπορεί η Βουλή να παίξει έναν ρόλο, ώστε να πλησιάσει τη νέα γενιά και να τονίσει πόσο ανάγκη έχουμε να είμαστε προσηλωμένοι στις δημοκρατικές αρχές όλοι μας και ασφαλώς, στην ενεργή συμμετοχή στις κοινές υποθέσεις μας και κυρίως, των νέων ανθρώπων και της νέας γενιάς.
Κυρίες και κύριοι συνάδελφοι, αναφερόμενος και προς τους συναδέλφους Βουλευτές, πρέπει όλοι μας να διαφυλάξουμε το κύρος αυτού του θεσμού, της Βουλής, με την προσωπική μας στάση, με το παράδειγμά μας, με τον δημόσιο λόγο μας και την παρουσία μας, γιατί η κοινωνία είναι ήδη πιεσμένη. Είναι ήδη πιεσμένη με την ακρίβεια, με ένα δημόσιο χρέος να εκτοξεύεται στα 360 δισεκατομμύρια, με ένα ιδιωτικό χρέος να είναι στα 427 δισεκατομμύρια. Αφορά στα ελληνικά νοικοκυριά, τις μικρές επιχειρήσεις και καταλαβαίνετε ότι η πίεση αυτή ασφαλώς έχει συνέπειες στο σύνολο των θεσμών της χώρας και τη λειτουργία της Ελληνικής Δημοκρατίας.
Όταν το 27% των Ελλήνων πολιτών, σύμφωνα με στοιχεία της Eurostat, αλλά και του ΟΟΣΑ, βρίσκεται σε κίνδυνο φτώχειας, όταν το 87% των Ελλήνων πολιτών λέει ότι δεν μπορεί να τα βγάλει πέρα τον μήνα, όταν ένα 50,5% των Ελλήνων πολιτών λέει ότι δεν έχει στην άκρη κάποια χρήματα να αντιμετωπίσει ένα έκτακτο γεγονός, όταν ένα 18,1% των Ελλήνων πολιτών λέει ότι τον χειμώνα δεν θα μπορέσει να έχει θέρμανση, όταν ένα 40% των Ελλήνων πολιτών διαθέτει το μεγαλύτερο εισόδημά του για τη στέγη του και για τα έξοδα στέγασης, καταλαβαίνετε ότι πλέον αυτή η κοινωνία είναι πιεσμένη, ο ελληνικός λαός είναι πιεσμένος και όλοι μας πρέπει να σταθούμε στο ύψος των περιστάσεων. Όχι άλλες εισοδηματικές πολιτικές, αλλά πολιτικές ανακοπής αυτής της μίζερης κατάστασης.
Θέλω, τέλος, να ευχαριστήσω όλους τους υπαλλήλους της Βουλής για αυτό που προσφέρουν και για αυτό που έχουν δώσει τα τελευταία χρόνια σε αυτόν τον θεσμό, κάτω από την πίεση του λιγοστού προσωπικού και της οικονομικής πίεσης που νιώθουν και οι ίδιοι στα νοικοκυριά τους.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Γαβρήλο.
Θα συνεχίσουμε τώρα με τους Κοινοβουλευτικούς Εκπροσώπους. Τον λόγο έχει ο κ. Δημήτρης Μάντζος από το ΠΑΣΟΚ.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Για τον Απολογισμό του 2025 και τον Προϋπολογισμό του 2027 έχει μιλήσει ήδη η εισηγήτριά μας, η Κατερίνα Καζάνη, όπως και η Ελένη Βατσινά και τεκμηρίωσαν με όλες τις παρατηρήσεις μας και τις βελτιωτικές μας προτάσεις γιατί το ΠΑΣΟΚ-Κίνημα Αλλαγής, η Αξιωματική Αντιπολίτευση υπερψηφίζει τα δύο αυτά κείμενα. Και δεν έχω τίποτα να προσθέσω ή να αφαιρέσω από αυτές τις εισηγήσεις.
Είπε η Κατερίνα Καζάνη πολύ σωστά ότι το Κοινοβούλιο, ιδίως αυτές τις περιόδους, επειδή ακριβώς, όπως είπε και η κ. Ελένη Βατσινά, δέχεται αμφισβήτηση, πρέπει να έχει τα μέσα εκείνα, τα οικονομικά, αλλά και τα θεσμικά, ώστε να επιτελεί τον πολιτειακό του ρόλο, τα μέσα και τις διαδικασίες, ώστε πράγματι η καρδιά της δημοκρατίας, το Κοινοβούλιο, η Βουλή των Ελλήνων να λειτουργεί αποδοτικά και προς υπεράσπιση του εθνικού και δημοσίου συμφέροντος και της ίδιας της δημοκρατίας.
Και τελικά, αυτό μας φέρνει σε αυτό που και ο Πρόεδρος της Βουλής ακροθιγώς έθιξε, στο ζήτημα της τροποποίησης του Κανονισμού της Βουλής, που είναι μια άλλη συζήτηση σε μια άλλη Επιτροπή, η οποία πρέπει να προχωρήσει, ωστόσο, τάχιστα από αυτή εδώ την κοινοβουλευτική περίοδο. Είναι πολλές οι τροποποιήσεις στον Κανονισμό της Βουλής που πρέπει να προχωρήσουν, ώστε να ενισχυθεί ένα άλλο πολιτικό παράδειγμα, το παράδειγμα της πολιτικής ευθύνης, το παράδειγμα της προσφοράς και της λογοδοσίας, όπως τουλάχιστον νομίζω οι περισσότεροι, αν όχι όλοι, από εμάς πιστεύουμε ότι πρέπει να λειτουργεί το Κοινοβούλιο. Και αυτό σημαίνει ενίσχυση της συμμετοχής των Βουλευτών στις κοινοβουλευτικές διαδικασίες. Όχι άλλες εικόνες άδειων αιθουσών, όχι άλλες Επιτροπές οι οποίες θα δημιουργούν με κανόνα την ηλεκτρονική σύνδεση των Βουλευτών, ενίσχυση της έμπρακτης και φυσικής συμμετοχής των Βουλευτών στις διαδικασίες της Βουλής, αφενός.
Και αφετέρου και κυριότερα, να δούμε τον τρόπο με τον οποίο νομοθετούμε. Διότι πολλές φορές -και το έχουμε πει σε συναδέλφους βουλευτές, αλλά κυρίως στην Κυβέρνηση και στον Πρόεδρο τον ίδιο- ο τρόπος που έρχονται διατάξεις, τροπολογίες εκπρόθεσμες, τροπολογίες en bloc, εντελώς μη συναφείς μεταξύ τους και καλούν την Αντιπολίτευση να ψηφίσει με μία ψήφο ή ο τρόπος που λειτουργούν οι προθεσμίες ή δεν τηρούνται οι προθέσεις ή ακόμα και ο τρόπος με τον οποίο στον κοινοβουλευτικό έλεγχο πια λειτουργούν ή δεν λειτουργούν οι Εξεταστικές Επιτροπές, ιδίως της Μειοψηφίας, είναι ζητήματα τα οποία πρέπει πράγματι να αντιμετωπίσουμε διορθωτικά. Γιατί; Διότι θεωρώ -και θεωρούμε όλοι- ότι ένα καθήκον έχουμε εδώ, να προασπίσουμε τον θεσμό του Κοινοβουλίου. Και ιδίως στις εποχές αυτές που η δημοκρατία μας τόσο στην Ελλάδα όσο και στην Ευρώπη και στην άλλη πλευρά του Ατλαντικού βάλλονται και αμφισβητούνται, θα πρέπει προφανώς το Κοινοβούλιο, που είναι ο βασικός φορέας, ο βασικός θεσμός δημοκρατικής νομιμοποίησης, να αποτελέσει αντικείμενο ειδικής μέριμνας και προστασίας.
Διότι, αν θέλουμε -που, πράγματι, θέλουμε- να θεραπεύσουμε αυτή την κρίση εμπιστοσύνης των πολιτών στην πολιτεία, πρέπει να ξεκινήσουμε από εδώ, από το Κοινοβούλιο, με πράξεις και όχι με λόγια. Και αυτή είναι μια πολύ απαιτητική, αλλά απολύτως αναγκαία άσκηση δημοκρατίας.
Καταλήγοντας, θα πρέπει να ευχαριστήσουμε ειλικρινά και όχι απλώς συνθηματικά ή καθ’ έξιν ή κατά το έθιμο, τους συνεργάτες μας, το προσωπικό της Βουλής των Ελλήνων, τους υπαλλήλους όλων των βαθμίδων και όλων των ειδικοτήτων, τους επιστημονικούς μας συνεργάτες, οι οποίοι στο σύνολό τους έχουν συνδράμει με επαγγελματισμό τη λειτουργία του Κοινοβουλίου τόσο στο νομοθετικό του έργο όσο και στον κοινοβουλευτικό έλεγχο, αλλά και στην πολυσχιδή κοινωνική και πολιτική του δραστηριότητα. 
Επίσης, θα πρέπει να ευχαριστήσουμε τους υπαλλήλους και τους συνεργάτες και του Ιδρύματος της Βουλής για τον Κοινοβουλευτισμό και τη Δημοκρατία. Ιδίως δε όσον αφορά το τελευταίο, το οποίο είναι καύχημα, καμάρι και έμπνευση του Απόστολου Κακλαμάνη, όπως και η Βουλή των Εφήβων, αρκεί κανείς να πει ότι μόνο κατά τον απολογισμό τον οποίο έχουμε μπροστά μας, επισκέφθηκαν με εκπαιδευτικές εκδρομές τη Βουλή πάνω από ογδόντα τέσσερις χιλιάδες μαθητές, κάτι που αποτελεί έναν εντυπωσιακό αριθμό που δείχνει ότι η Βουλή πρέπει πράγματι να παραμείνει ανοιχτή στην κοινωνία και ιδίως στη νέα γενιά εκπαιδεύοντας, κύριε Πρόεδρε, τους πολίτες του μέλλοντος για όλες τις θεσμικές και πολιτειακές μας παραδοχές και παραδόσεις. Και αυτό νομίζω ότι είναι το σημαντικότερο στοιχείο της εξωστρέφειας και της κοινωνικής αναφοράς της Βουλής των Ελλήνων το επόμενο διάστημα.
Ένας λόγος παραπάνω για να ευχαριστήσουμε το προσωπικό της Βουλής είναι και το γεγονός ότι έρχεται και μία ιδιαίτερη χρονιά και μία ιδιαίτερη επόμενη κοινοβουλευτική περίοδος στην οποία η χώρα μας, όπως σωστά ειπώθηκε, θα έχει την προεδρία του Συμβουλίου της Ευρωπαϊκής Ένωσης στο δεύτερο εξάμηνο του 2027. Αυτό σημαίνει ακόμα μεγαλύτερη ευθύνη και αρμοδιότητα σε επίπεδο κοινοβουλευτικής διπλωματίας, λόγω της κοινοβουλευτικής διάστασης της ευρωπαϊκής προεδρίας. Άρα, αφού σας ευχαριστήσω και σας ευχαριστήσουμε ξανά για την προσφορά σας, ευχόμαστε σε όλες και όλους καλή συνέχεια στο έργο σας! 
Σας ευχαριστώ πολύ, κύριε Πρόεδρε.
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Μάντζο. 
Τον λόγο έχει ο κ. Θεόφιλος Ξανθόπουλος από τον ΣΥΡΙΖΑ. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ πολύ, κύριε Πρόεδρε. 
Η σημερινή συζήτηση είναι ιδιαίτερη, γιατί μιλάμε για τα interna corporis, για τα εσωτερικά μας ζητήματα και το κλίμα είναι ξεχωριστό, γιατί υπάρχει επιτέλους μια συναντίληψη σχετικά με το τι συζητάμε και τι απασχολεί την ημερήσια διάταξη. Με αυτή την έννοια, λοιπόν, έχει πολύ ενδιαφέρον το γεγονός ότι αντιλαμβανόμαστε όλοι το θεσμικό βάρος που έχει η Βουλή στον δημόσιο βίο, αλλά και την προσωπική μας ευθύνη ως Βουλευτών για τη λειτουργία της Βουλής. 
Η Βουλή κατ’ αρχάς είναι μια υπηρεσία και με την έννοια αυτή θεωρούμε πολύ σημαντικό το κεφάλαιο των συνθηκών εργασίας των εργαζομένων. Ως κόμμα της Αριστεράς, αλλά και ως Βουλευτές ο καθένας μας ξεχωριστά, θέλω να πω ότι βιώνουμε κοινές εμπειρίες με το σύνολο των υπαλλήλων της Βουλής περνώντας πάρα πολλές ώρες στο Κοινοβούλιο, κάτι που μας δίνει τη δυνατότητα να εκτιμούμε από πρώτο χέρι τόσο την ποιότητα της εξυπηρέτησης όσο και την ποιότητα της λειτουργίας της διοικητικής υπηρεσίας της Βουλής. Μάλιστα, στο σημείο αυτό, θέλω να θέσω και μία άλλη παράμετρο που είναι η ευγένεια και η προθυμία με την οποία μας εξυπηρετούν οι υπάλληλοι. Δεν είναι κάτι που συναντάς εύκολα στον δημόσιο τομέα. Εδώ έχουμε μία εξαίρεση, γεγονός που θέλω να τονίσω και να καλέσω όλους μας να το κρατήσουμε, γιατί αποτελεί μεγάλη παρακαταθήκη. 
Μιλώντας, λοιπόν, για τις συνθήκες εργασίας των υπαλλήλων της Βουλής, δεν κατανοώ πώς εξακολουθούμε να έχουμε στη Βουλή των Ελλήνων με βάση το οργανόγραμμα κενές θέσεις και πώς εξακολουθούμε να έχουμε εργαζόμενους διαφορετικών συνθηκών και διαφορετικού καθεστώτος. Είναι ένα ζήτημα το οποίο χρεωνόμαστε όλοι ως Βουλευτές. Βεβαίως, το Προεδρείο της Βουλής έχει την πρωταρχική ευθύνη και θεωρώ ότι παραβιάζω θύρες ανοιχτές λέγοντας ότι αυτό δεν περιποιεί τιμή στη Βουλή των Ελλήνων και είναι ευθύνη όλων και κυρίως του Προεδρείου να το αποκαταστήσουμε. 
Η δεύτερη παράμετρος που θέλω να θίξω είναι η παρουσία της Βουλής στον δημόσιο βίο, διότι ναι μεν εμείς εδώ νομοθετούμε και κάνουμε αυτό που κατά το Σύνταγμα είμαστε υποχρεωμένοι να κάνουμε, αλλά η Βουλή ως οργανισμός έχει ή οφείλει να έχει μια βαρύνουσα παρουσία στον δημόσιο βίο. Και όταν λέω βαρύνουσα παρουσία, εννοώ τις πρωτοβουλίες πολιτιστικού ή κοινωνικού χαρακτήρα που παίρνει είτε αυτό έχει σχέση με το -σε εισαγωγικά- να «υιοθετεί» κάποια νέα παιδιά τα οποία έχουν πολύ σημαντικές επιδόσεις στην επιστήμη, τα γράμματα και τις τέχνες είτε με τη δημιουργία εμβληματικών χώρων, όπως είναι το Καπνεργοστάσιο της οδού Λένορμαν. 
Στο σημείο αυτό, κύριε Πρόεδρε, κάνω μία δημόσια πρόταση που έγκειται στο να οργανώνει η Βουλή με αφορμή εκθέσεις που γίνονται στη Λένορμαν επισκέψεις των κοινοβουλευτικών ομάδων για να ξεναγούμαστε μέσα, γιατί αυτό που γίνεται εκεί -και αυτό είναι κάτι που θέλω να πω- γίνεται ερήμην των Βουλευτών. Είμαστε ελάχιστοι οι Βουλευτές που παίρνουμε χαμπάρι το τι ακριβώς γίνεται στη Λένορμαν. Αυτό που προτείνω, δηλαδή, είναι να υπάρξει μία οργανωμένη επίσκεψη από πλευράς των κοινοβουλευτικών ομάδων σε συνεννόηση με το προσωπικό της Βουλής, ώστε όσοι θέλουμε να μπορούμε να ξεναγούμαστε στις εξαιρετικές εκθέσεις και τα σπουδαία εκθέματα που υπάρχουν εκεί. Θεωρώ ότι είναι άδικο τόσο για την προσπάθεια που γίνεται εκεί, όσο και για τη δική μας ενημέρωση και καλλιέργεια αυτά να περνάνε κάτω από το ραντάρ και να μην τα αντιλαμβανόμαστε. 
Τέλος, θα κλείσω με μία σκέψη. Το Σύνταγμα της Βουλής είναι ο Κανονισμός της Βουλής και, όπως γνωρίζουμε πολύ καλά, ο Κανονισμός της Βουλής χρειάζεται μερικές εμβληματικές παρεμβάσεις και αναθεωρήσεις τέτοιες που να βελτιώσουν την ποιότητα του κοινοβουλευτικού έργου. Ξέρω ότι πρόθεση του Προεδρείου είναι να υπάρξει συζήτηση για τις τροποποιήσεις του Κανονισμού της Βουλής. Ωστόσο, θέλω να επισημάνω ένα ζήτημα το οποίο, κατά τη γνώμη μου -και το λέω επειδή είστε Πρόεδρος, είστε στο Προεδρείο της Βουλής- έχει μεγάλη σημασία. Δεν είναι δυνατόν να είναι ανελαστικές οι συνεδριάσεις των επιτροπών για τα νομοσχέδια, είτε έχουμε ένα νομοσχέδιο έξι άρθρων, όπως αυτό που είχαμε προχθές για την προστασία των παιδιών από το διαδίκτυο, είτε ένα νομοσχέδιο χιλίων άρθρων, όπως αυτό που είχαμε πριν από λίγο καιρό και ήταν ο Κώδικας Τοπικής Αυτοδιοίκησης. 
Θα πρέπει, δηλαδή, η Βουλή των Ελλήνων με βάση -ας μην πω αλγόριθμο και είναι απρόσωπο- κάποια προσέγγιση να μπορεί όταν αποφασίζει να εντάξει ένα νομοσχέδιο στη συζήτηση στις επιτροπές, να λέει ότι η συζήτηση θα διεξαχθεί σε πέντε ή έξι συνεδριάσεις, ώστε να μπορούμε κι εμείς να ανταποκριθούμε στην υποχρέωσή μας, αλλά να έρχεται και πιο άρτια επεξεργασμένο ένα νομοσχέδιο στην Ολομέλεια. 
Σας ευχαριστώ πολύ, κύριε Πρόεδρε, για την ανοχή σας. 
           (Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Ξανθόπουλο. 
Στο σημείο αυτό, θα ήθελα να ενημερώσω το Σώμα ότι ο Βουλευτής κ. Νεοκλής Κρητικός ζητεί άδεια ολιγοήμερης απουσίας στο εξωτερικό από τις 20 Νοεμβρίου 2026 έως και 22 Νοεμβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Συνεχίζουμε, λοιπόν, με τον Κοινοβουλευτικό Εκπρόσωπο από τη Νίκη κ. Οικονομόπουλο. 
Παρακαλώ, κύριε Οικονομόπουλε, έχετε τον λόγο. 
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, όσον αφορά στη σημερινή συζήτηση για τον Προϋπολογισμό Δαπανών της Βουλής του 2027 και τον Απολογισμό του 2025, θέλω να ξεκινήσω από το παράρτημα για τα πεπραγμένα του Ιδρύματος της Βουλής και από μία πρόταση που κατέθεσα στο διοικητικό συμβούλιο εκ μέρους της Νίκης. 
Ειδικότερα, η Νίκη ως Δημοκρατικό Λαϊκό και Πατριωτικό Κίνημα προτείνει το Ίδρυμα της Βουλής να αναλάβει την επιστασία για την έρευνα και έκδοση των βιογραφιών και των έργων όλων των Ελλήνων που μεγαλούργησαν ανά τους αιώνες σε όλους τους τομείς της κανονικής ζωής, οι περισσότεροι εκ των οποίων παραμένουν άγνωστοι στο ευρύ κοινό. 
Δεν είναι μόνο ο Ιωάννης Καποδίστριας, ο Ελ Γκρέκο, ο Βαρβάκης, ο Ωνάσης ή ο Βαγγέλης Παπαθανασίου που έδρασαν μεταφέροντας τη σπίθα του οικουμενικού ελληνικού πνεύματος ανά τον κόσμο, αλλά και εκατοντάδες άλλοι που αποτέλεσαν μοχλούς ανάπτυξης και δημιουργίας από την Άπω Ανατολή μέχρι τις εσχατιές της Δύσης, τόσο της Βόρειας όσο και της Νότιας Αμερικής. Είναι Έλληνες που παραμένουν άγνωστοι στο ευρύ κοινό, ενώ τιμώνται ως εξέχοντα πρόσωπα στις άλλες χώρες. Πρόκειται για πρόσωπα, όπως είναι ο Λευκάδιος Χερν που τιμάται ως εθνικός ποιητής της Ιαπωνίας, ο οποίος δεν έπαψε ποτέ να είναι περήφανος για την ελληνική καταγωγή του από τη Λευκάδα. 

Ο Πρωθυπουργός της Τύνιδας από το 1855 έως το 1873, γεννήθηκε στα Μεστά της Χίου, ο Γιώργος Χαλκιάς - Στραβελάκης, ο πρώτος Πρωθυπουργός της ενοποιημένης Αργεντινής, Βαρθολομαίος Μητρόπουλος 1821 έως 1906, ο Κεφαλλονίτης Κωνσταντίνος Γεράκης, Πρωθυπουργός της Ταϊλάνδης τον 17ο αιώνα, ο Τσάρος Βασίλειος ο 3ος της Ρωσίας, απόγονος δυναστείας των Παλαιολόγων που κυβέρνησε τη Ρωσία από τον 16ο αιώνα και πλήθος άλλοι.
Όλοι αυτοί, άλλοτε εμφανώς και άλλοτε αφανώς, διέδωσαν το οικουμενικό ελληνικό πνεύμα. Και ήταν πνεύμα ελευθερίας, συνεργασίας, σύνθεσης, δημιουργίας και προόδου στο μέτρο και στον βαθμό που τους επιτρέπανε οι εκάστοτε συνθήκες, ακόμα και μέσα σε απολυταρχικά καθεστώτα και σε όλους υπάρχει ένα κοινό στοιχείο: Όλοι έδρασαν ως εκσυγχρονιστές. Το δικό τους έργο, στις περισσότερες περιπτώσεις, συνέβαλε στην εξημέρωση των εθνών, στην πολιτισμική άνοδο όλων των λαών και μέσω των πολιτικών διεργασιών οδήγησε άμεσα ή έμμεσα αργότερα στον εκδημοκρατισμό των κοινωνιών.
Τους οφείλουμε, λοιπόν, την αναγνώριση και τον σεβασμό που τους αξίζει και ταυτόχρονα οφείλουμε στις μελλοντικές γενιές μια παρακαταθήκη ιστορικής γνώσης που θα προκύψει ως ενωτική πρωτοβουλία όλων των κομμάτων και θα μείνει ως ορόσημο για πολλά χρόνια. Μια τέτοια πρωτοβουλία με την παροχή υποτροφιών για διδακτορικές εργασίες και άλλες έρευνες θα αποτελέσει για μεγάλο διάστημα πεδίο ανάπτυξης των διεθνών σχέσεων με θεσμικό τρόπο, καθώς οι έρευνες θα αποτελέσουν πεδίο διεθνούς συνεργασίας και αμοιβαίας προβολής, κάτι που θα τύχει ευμενούς υποδοχής από όλες τις χώρες, γιατί θα αποτελεί ανάδειξη μέρους και της δικής τους ιστορίας. Ταυτόχρονα, θα συντελεστεί σημαντική πρόοδος στη μελέτη σκοτεινών ιστορικών περιόδων ή και άγνωστων παραγόντων που έδρασαν στην ιστορία πολλών εθνών μέσα από τη μελέτη των βίων και των έργων των Ελλήνων του κόσμου. 
Προτείνουμε ως τίτλο αυτή την έκφραση « Έλληνες του κόσμου», μιας και είναι η περισσότερο κατάλληλη για την περίσταση και ζητούμε από όλα τα κόμματα να στηρίξουν αυτήν την πρόταση, η οποία κινείται πέρα και πάνω από πολιτικές διαφορές και σκοπιμότητες και σκοπό έχει μόνο να αναδείξει άγνωστες πτυχές του Ελληνισμού της διασποράς και να προβάλλει διεθνώς στη χώρα μας.
Συγχαίρουμε τη διοίκηση, την εκτελεστική επιτροπή και το προσωπικό του Ιδρύματος για το μέχρι τώρα εξαιρετικό τους έργο και ευχόμαστε καλή επιτυχία στην υλοποίηση του νέου προγραμματισμού. 
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Οικονομόπουλο.
Και θα ολοκληρώσουμε τον κύκλο των Κοινοβουλευτικών Εκπροσώπων με την κ. Γεωργία Κεφαλά από την Πλεύση Ελευθερίας. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
Να πούμε ότι και εμείς ότι φυσικά χαιρετίζουμε την πρωτοβουλία του κ. Κακλαμάνη να φέρει στο Κοινοβούλιο αυτή τη συζήτηση, παρόλο που, όπως είπε, δεν ήταν υποχρεωτικό. Θεωρούμε ότι αυτές τις εποχές αυτή η συζήτηση είναι εξαιρετικά γόνιμη. 
Είπε ο κ. Καζαμίας για τα θέματα του Προϋπολογισμού. Είπε πολύ ωραίες ιδέες. Μίλησε σε ένα πολύ ωραίο συναινετικό και φιλικό κλίμα. Μίλησε για τα μισθωτήρια, για πράγματα που θα μπορούσαν να γίνουν στο μέλλον, ώστε να μπορέσει οικονομικά η Βουλή να είναι ακόμα πιο ανεξάρτητη και να διαχειρίζεται τα οικονομικά της έτσι πιο εύλογα και αποτελεσματικά.
Παρ’ όλα αυτά το μήνυμα του κοινοβουλευτισμού, που συζητάμε σήμερα, το θεωρούμε εξαιρετικά σημαντικό. Και ξέρουμε όλοι ότι βρισκόμαστε σε μία εποχή που γίνονται διαρκείς επιθέσεις στη δημοκρατία και στον κοινοβουλευτισμό. Γίνονται διαρκείς επιθέσεις σε όλα τα σχολεία της Ελλάδας από υποκινητές, που έχουν να κάνουν με το κόμμα Κασιδιάρη, σε νέους όλης της Ελλάδας και γίνονται επιθέσεις σε σχολεία καθημερινά. Είναι ένα πολύ μεγάλο πρόβλημα. Και θεωρούμε ότι ακόμα και διαβάζοντας ότι στο Ελαιοχώρι Αχαΐας υπάρχει αίτημα να στηθεί άγαλμα του Παπαδόπουλου, καταλαβαίνουμε όλοι ότι οι εποχές που ζούμε είναι εξαιρετικά σκοτεινές και δύσκολες. 
Εάν η Βουλή, λοιπόν, δεν δώσει πρώτη το παράδειγμα για το τι σημαίνει δημοκρατία, τι σημαίνει κοινοβουλευτισμός, τι σημαίνει πολιτισμός, τι σημαίνει ισότητα, τι σημαίνει δικαιοσύνη, εάν εμείς πρώτοι δεν καταδικάσουμε όλες αυτές τις περιπτώσεις, που πολύ συχνά συμβαίνουν και μέσα στο Κοινοβούλιο και παρόλα αυτά δεν παίρνουμε θέση, τότε πιστεύω ότι τα πράγματα θα γίνουν ακόμα πιο δύσκολα. 
Θεωρούμε -και το έχουμε αναφέρει ξανά, κύριε Πρόεδρε- ότι αυτά που συμβαίνουν μέσα στο Κοινοβούλιο, που έχουν να κάνουν με δηλώσεις υποστηρικτών του κόμματος - «βιτρίνα» του Κασιδιάρη, που γίνονται οι δηλώσεις αυτές από Βουλευτές των Ελλήνων, οι οποίοι βέβαια είναι απομεινάρια των «Σπαρτιατών» και παρ’ όλα αυτά η Βουλή δεν παίρνει κάποια θέση αντί να πάρει μέτρα απαγορευτικά, γιατί αν είναι δυνατόν να σηκώνονται Βουλευτές μέσα στο Κοινοβούλιο και να παίρνουν θέση υπέρ μιας εγκληματικής οργάνωσης. 
Σε οποιαδήποτε άλλη περίπτωση θα είχαμε αντιδράσεις. Στη συγκεκριμένη περίπτωση δεν έχουμε αντιδράσεις. Αντιθέτως, βλέπουμε στους δρόμους να υπάρχει μία σύμπνοια και μία συγκάλυψη με τους λάτρεις του φασισμού. Νομίζουμε, λοιπόν, ότι είναι μία υπόθεση που πρέπει πάρα πολύ επισταμένα να την κοιτάξει η Βουλή και να πάρει μέτρα, γιατί οι άνθρωποι αυτοί φυσικά εκμεταλλεύονται τις δημοκρατικές διαδικασίες μέχρι να πάρουν την εξουσία, μετά τις καταλύουν τις δημοκρατικές διαδικασίες. Είναι κάτι που το ξέρουμε όλοι μας και θα πρέπει να είμαστε πάρα πολύ προσεκτικοί απέναντι στη βία, στην αστυνομική αυθαιρεσία και στους υποστηρικτές αυτής. 
Να πω και εγώ ότι ευχαριστούμε πάρα πολύ τους υπαλλήλους της Βουλής, που θεωρούμε, όπως πολύ σωστά ειπώθηκε, συνεργάτες μας σ’ αυτό το πάρα πολύ δύσκολο έργο. Και να πω ότι χρειάζεται και λίγη ταπεινότητα από μέρους μας, να σταματήσουν και αυτές οι δηλώσεις «Ξέρεις ποιος είμαι εγώ;» και «Είμαι βουλευτής και όχι σερβιτόρος», οι οποίες είναι απαξιωτικές για τα υπόλοιπα επαγγέλματα. Δεν χρειάζονται να ακούγονται από Έλληνες Βουλευτές και να ξεσηκώνουν -πολύ δίκαια- τον θυμό της κοινωνίας απέναντί μας. Αυτά είχα να πω. 
Ευχαριστώ πάρα πολύ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Κεφαλά.
Ολοκληρώνοντας τη σημερινή διαδικασία, επιτρέψτε μου και εγώ προσωπικά να ευχαριστήσω τους άμεσους συνεργάτες μας, όλα τα στελέχη και τους υπαλλήλους της Βουλής, αλλά και του Ιδρύματος της Βουλής των Ελλήνων, από τον τελευταίο υπάλληλο μέχρι τον Γενικό Γραμματέα της Βουλής, οι οποίοι με υπευθυνότητα, σοβαρότητα και επαγγελματισμό εργάζονται καθημερινά για την εύρυθμη λειτουργία του Κοινοβουλίου.
Κυρίες και κύριοι συνάδελφοι, κηρύσσεται περαιωμένη η συζήτηση επί του Σχεδίου Προϋπολογισμού Δαπανών της Βουλής για το οικονομικό έτος 2027 και επί του Απολογισμού Δαπανών της Βουλής για το οικονομικό έτος 2025 και του παραρτήματος αυτού (Απολογισμός 2025 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία). 
Εισερχόμαστε στην ψήφιση του Προϋπολογισμού Δαπανών της Βουλής για το οικονομικό έτος 2027 κατ’ έξοδα, αποτελέσματα από τη χρήση του και στο σύνολό του και του Απολογισμού Δαπανών της Βουλής για το οικονομικό έτος 2025 και του παραρτήματος αυτού (Απολογισμός 2025 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) κατ’ έξοδα, αποτελέσματα από τη χρήση του και στο σύνολο.
Η ψήφισή τους θα γίνει χωριστά.
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)
ΠΡΟΕΔΡΕΥΩΝ (Ιωάννης Πλακιωτάκης): Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)



(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Ιωάννης Πλακιωτάκης): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:







ΠΡΟΕΔΡΕΥΩΝ (Ιωάννης Πλακιωτάκης): Συνεπώς, μετά την ολοκλήρωση της ψηφοφορίας με το ηλεκτρονικό σύστημα, ο Προϋπολογισμός Δαπανών της Βουλής για το οικονομικό έτος 2027 κατ’ έξοδα, αποτελέσματα από τη χρήση του και στο σύνολο, έγινε δεκτός σε μία και μόνη συζήτηση κατά πλειοψηφία.
Επίσης, μετά την ολοκλήρωση της ψηφοφορίας με το ηλεκτρονικό σύστημα, ο Απολογισμός Δαπανών της Βουλής για το οικονομικό έτος 2025 και το παράρτημα αυτού (Απολογισμός 2025 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) κατ’ έξοδα, αποτελέσματα από τη χρήση του και στο σύνολο, έγινε δεκτός σε μία και μόνη συζήτηση κατά πλειοψηφία.
(Να καταχωριστούν τα ψηφισθέντα σχέδια του Προϋπολογισμού Δαπανών της Βουλής για το οικονομικό έτος 2027 και του Απολογισμού Δαπανών της Βουλής για το οικονομικό έτος 2025 και το παράρτημα αυτού (Απολογισμός 2025 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) 


ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση των παραπάνω Αποφάσεων της Βουλής. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η εξουσιοδότηση παρεσχέθη. 
Κυρίες και κύριοι συνάδελφοι, ολοκληρώθηκε η ειδική ημερήσια διάταξη της νομοθετικής εργασίας. 
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Με τη συναίνεση του Σώματος και ώρα 10.58΄ λύεται η συνεδρίαση για σήμερα Τρίτη 10 Νοεμβρίου 2026 και ώρα 12.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των Οδηγιών (ΕΕ) 2018/2001 και (ΕΕ) 2019/944 και λοιπές διατάξεις», σύμφωνα με την ημερήσια διάταξη που έχει διανεμηθεί.  

